Dari pedalaman

Aku ini tidak begitu sedar ketika aku membesar, sebenarnya asal usul aku dari daerah pedalaman yang amat hulu sekali.Aku dilahirkan di Kampung Tengah. Kampung yang menghala ke jalan yang tidak bersambung ke mana-mana, jalan mati.Kampung Tengah – di tanah pusaka inilah tempat aku dilahirkan, tempat tumpah darah aku.Dalam tanah pusaka ini juga tembuni dan tali pusat aku ditanamkan di belakang kepok padi.Bukan saja tembuni aku yang ditanam dalam tanah pusaka ini – datuk aku pun ditanam di sini.Makam datuk aku di tepi busut di belakang rumah. Menanam mayat, tembuni dan tali pusat dalam tanah pusaka adalah adat.Adat bernegeri memagar negeri,Adat berkampung memagar kampung,Adat orang muda menanggung rindu,Adat tua menanggung ragam,Adat di atas tumbuh,Pusaka di atas tempat,Adat lama pusaka usang.Tanah pusaka tempat aku dilahirkan ini masih wujud. Pokok manggis, mata kucing, kelapa, kundang dan durian masih hidup meliar tak berjaga.Jika musim buah sampai ia menjadi rezeki sesiapa yang berani mencuri. Bangunan rumah tempat aku dilahirkan sudah lama lupus.Tapaknya membelukar. Tanah pusaka menjadi kampung tinggal.Tanah pusaka ini diturunkan untuk menjadi hak milik kakak aku. Anak jantan tidak ada hak ke atas tanah pusaka. Ini Adat Perpatih Negeri Sembilan.Harta dan tanah pusaka dikembalikan kepada anak perempuan.Begitu juga darah suku keturunan. Aku menerima darah keturunan suku Biduanda daripada emak aku.Ayah aku susur galur tali perutnya dari Chenor, Pahang. Ayah aku tidak bersuku. Keluarga sebelah ayah aku menggunakan Adat Temenggung.Aku tidak ada hak menumpahkan suku darah keturunan Biduanda kepada anak aku.Anak aku akan menerima darah suku keturunan daripada emaknya – jika berkahwin dengan orang Negeri Sembilan yang bersuku.Kerana itu Adat Perpatih melarang berkahwin dengan suku yang sama. Kahwin satu suku dianggap berkahwin dengan adik beradik.Adat yang berpanas,Syarak yang berlindung,Adat penuh ke atas,Syarak penuh ke bawah,Adat di isi,Lembaga dituang,Adat hidup tolong menolong,Adat mati jenguk menjengukBiar mati anak,Jangan mati adat.Daripada surah sahih yang aku terima, ketika aku dilahirkan yang menjadi bidan kepada emak aku ialah tok wan aku sendiri.Surah ini diperawikan oleh emak aku. Ketika aku dilahirkan abah aku sedang bertugas sebagai Special Constable (SC) atau soldadu Orang Putih.Setelah sihat bersalin, emak aku sendiri yang berbasikal enam batu pergi ke Rumah Pasung Padang Lebar untuk mendaftarkan aku.Tuan DO Orang Putih dari Kuala Pilah memberi arahan kepada semua orang kampung agar semua anak yang baru lahir wajib didaftarkan di Rumah Pasung untuk mendapat surat beranak.“Dah bosa…. agaknya budak ni …”. Mata-mata memberi ingatan kerana emak aku sendiri yang mendaftarkan aku. Kata-kata ini hanya ingatan kepada emak aku kerana lewat mendaftar.Aku ini anak ketujuh daripada Rais bin Manaf dan Zaleha binti Sidek. Anak perempuan pertama dan kedua, mereka meninggal dunia.Kemudian lahir dua kakak dan satu abang. Selepas abang aku, ada kakak perempuan yang juga meninggal dunia ketika lahir.Kemudian aku muncul diikuti oleh dua adik lelaki. Kami adik beradik enam orang, dua perempuan dan empat lelaki.Dari kiraan kelahiran anak Rais dan Zaleha, aku ini anak ketujuh.Justeru aku tidak tahu tarikh sebenar aku dilahirkan.Hakikatnya tarikh yang tertera dalam kad pengenalan rasmi bukan tarikh hari aku dilahirkan.Itu tarikh emak aku bertemu dengan mata-mata di Rumah Pasung di Padang Lebar.Kali pertama ayah dan emak aku datang ke London aku meneliti pasport mereka.Aku ingin tahu bila tarikh lahir mereka.Apa yang tertulis di kedua – dua pasport mereka ialah: Circa 1926.Aku sedar Melayu jenis kami daripada suku sakai Biduanda memegang dan merayakan adat. Tapi kami tidak merayakan hari jadi.Seingat-ingat aku, kesedaran aku bermula di Sekolah Tapak.Ketika itu umur aku mungkin tiga atau empat tahun.Aku tidak tahu bagaimana kampung ini dipanggil Tapak. Tak pernah aku terdengar surahnya.Tapak apakah yang menjadikan kampung ini dipanggil Tapak. Wallahu a’lam.Kampung Tengah yang dibuka oleh Tok Sidek, aku tahu kenapa namanya Kampung Tengah.Ke hilir mengarah ke Kampung Majau dan Kampung Keru. Ke hulu mengarah ke Kampung Tampin dan Kampung Tengkek.Kampung Tengah duduk di tengah-tengah.Jalan masuk ke kampung aku bermula dari simpang masuk ke kiri dari jalan besar. Pertang ke Batu Kikir mengarah ke Kuala Pilah.Dari simpang pekan Batu Kikir masuk enam batu hingga sampai ke Padang Lebar.Padang Lebar ini pekan kecil, sederet rumah dan kedai Cina.Tak sampai 10 buah kedai papan beratap rumbia. Ada sebuah kedai Malbari. Ada Rumah Pasung dan sekolah. Kedai sederet ini menghadap padang sekolah yang agak luas.Padang Lebar adalah pekan untuk orang kampung dari kawasan hulu pedalaman. Orang dari kampung Majau, Tapak, Keru, Tengah, Tengkek dan akhir sekali Guntur.Guntur perkampungan Orang Asli. Di Guntur jalan berakhir. Orang Perancis kata cul-de-sac – buntut kerpai.Padang Lebar adalah pekan akhir yang boleh didatangi oleh kereta.Dari Padang Lebar ke Guntur mungkin 20 atau 25 batu jauhnya untuk masuk ke kampung pedalaman – tidak ada jalan besar.Hanya dua pilihan – jalan kaki atau naik basikal.Orang kampung datang ke Padang Lebar membawa barang jualan dari hutan.Mereka berbasikal membawa getah, rotan, manau dan damar. Ini bahan hutan yang berharga.Ingatan aku menjadi cerah – lalu aku teringat ada beberapa tiang lampu jalan di Padang Lebar.Ini bukan lampu elektrik. Elektrik belum sampai lagi.Lampu jalan ini menggunakan minyak tanah. Setiap petang lampu ini akan dipasang dan dinaikkan ke atas tiang dengan menarik tali, sama seperti menaikkan bendera.Aku tidak pernah tahu siapa yang menjalankan tugas memasang lampu ini.Pada hemat aku pastilah mata-mata dari Rumah Pasung kerana ada tiang lampu tercacak betul-betul di hadapan Rumah Pasung.Sekolah Tapak tempat emak aku menjadi guru ialah sekolah kampung. Sekolah ini ada dua bangunan.Satu bangunan papan beratap rumbia dan bertiang batu tujuh mata tangga.Di sebelah bangunan ini ada bangunan kayu, juga beratap rumbia dan berlantaikan tanah. Sebuah rumah guru.Depan rumah guru sebatang pokok kuinin yang jarang berbuah. Padang sekolah agak luas. Sebelah padang ialah kolam ikan milik sekolah. Di tengah kolam ini ada pulau kecil dan sebatang pokok pinang.Di belakang rumah guru ada bangunan dapur simen bertungku. Dapur ini digunakan untuk menyediakan minuman susu panas untuk murid sekolah.Semua murid sekolah diberi minum air susu percuma ketika waktu rehat jam 10 pagi.Seingat aku yang menyediakan minuman susu panas ini ialah guru sekolah sendiri.Susu tepung ini datang dalam tin yang dihantar oleh Tuan DO Orang Putih dari Kuala Pilah.Tin susu ini dibawa naik basikal dari Padang Lebar ke Sekolah Tapak.Susu tepung dalam tin ini akan disimpan dalam dapur. Kadang kala “berkerak” kerana cuaca hujan dan panas.Di sebelah rumah guru ada kawasan pertanian seluas satu padang bola.Ada batas-batas untuk murid-murid diajar bercucuk tanam sayur.Bercucuk tanam adalah sebahagian daripada mata pelajaran sekolah. Setiap darjah ada memiliki batas tanaman masing-masing.Kawasan sekolah dibersihkan dan dijaga oleh murid dan guru. Sebelum masuk ke bilik darjah murid akan menyapu, potong rumput dan membersihkan kawasan sekolah. Menyiram tanaman di kebun sekolah.Kebun sayur di sekolah ini sama selari dengan budaya kampung Melayu.Dalam budaya orang kampung aku ada konsep peraq. Peraq ialah tempat menanam sayuran di tepi atau di belakang dapur.Peraq tidak luas. Dalam peraq ini akan ada sepokok dua lada, serumpun serai, dua tiga batang rumpun kunyit, batas pegaga, sepohon terung Belanda. Hakikatnya peraq ini tempat memetik sayuran segar.Orang kampung hanya perlu membeli garam, gula dan ikan masin.Ini boleh dibeli di Padang Lebar. Sayur-sayuran semua dipungut dari peraq. Ayam, itik dan telur semua ada di belakang rumah. Untuk ikan ada “tobek” atau kolam kecil di mana puyu, haruan, sepat dan sembilang dipelihara.Sekolah pada ketika itu hanya mengajar anak-anak kampung untuk tahu membaca, menulis dan mengira.Mereka disekolahkan agar menjadi pak tani yang boleh mengira, membaca dan tidak menjadi buta huruf.Sekolah ada pakaian seragam. Baju putih dan seluar hitam untuk lelaki. Baju kurung putih dan kain sarung biru untuk perempuan. Kasut “raba” putih.Tapi bukan semua datang dengan pakaian sekolah. Ada yang datang berkaki ayam. Tidak ada buku. Papan batu dan kalam pun tidak ada.Mereka hanya duduk mendengar dan ikut mengulang apa kata guru.Aku masih ingat lagi. Arwah emak aku sesekali membawa aku curi-curi masuk ke sekolah. Biasanya tok wan menjaga aku di rumah. Bila tok wan ada hal, aku dibawa ke sekolah.Kerana aku ini anak Cikgu Leha maka ada murid-perempuan yang bersedia mengambil aku dan duduk di sebelah mereka.Aku hanya duduk mencangok melopong dan mendengar. Aku tidak tahu apa yang sedang berlaku.Sekolah Tapak ini sampai ke darjah enam. Murid tidak ramai, tak sampai 80 orang.Nama saja sampai darjah enam. Ramai berhenti setengah jalan. Murid-murid pun dicampur-campurkan dalam satu kelas. Ini kerana cikgu hanya ada tiga orang.Orang Kampung Tengah tidak pernah memanggil emak aku Cikgu Zaleha. Mereka memanggil emak aku Buruk. Ini nama yang orang kampung beri kepada emak aku. Ini budaya Melayu.Ramai orang di kampung aku namanya ditukar dari nama asal yang tertulis di surat beranak. Ini kerana nama asal yang diberi dianggap tidak sesuai dengan badan.Ketika kecil jika selalu demam atau menangis pada waktu malam. Maka nama diganti dengan nama yang lebih sesuai.Atan, Dol atau Amin selalu jadi nama gantian anak jantan.Su, Yam atau Kintan nama gantian untuk anak perempuan.Nama-nama ini mengikut kiraan ajaran bomoh Melayu.Emak aku menjadi Buruk untuk mengelakkan dari diambil hantu jembalang. Ini kerana hantu jembalang mengikut ajaran bomoh suka kepada anak perempuan yang cantik. Yang buruk dan hodoh, hantu tidak berminat.Aku sendiri pun ada memakai lebih dari empat nama. Ini bukan kerana aku nak lari dari hantu jembalang. Tidak.Ini kerana aku nak lepas lari dari mata-mata suruhan Inggeris.Emak aku mula menjadi guru di zaman Inggeris.Daripada surah yang aku dengar emak aku masuk ke Sekolah Tengkek.Sekolah ini kira-kira dua batu dari Kampung Tengah. Emak aku belajar di sini hingga darjah enam. Kemudian menjadi guru pelatih.Sekolah pertama emak aku menjadi guru ialah di Seri Menanti mukim Yang di-Pertuan Besar Negeri Sembilan.Di Seri Menanti anak dara bernama Zaleha Binti Sidek tinggal bersama ibunya yang bernama Rahmah Binti Kecik.Antara murid yang diingati diajar oleh Cikgu Zaleha ialah Tengku Bahiyah anakanda kepada Tengku Abdul Rahman Yang di-Pertuan Agong pertama.Tengku Bahiyah kemudian menjadi Pemaisuri Agong.Baginda juga menjadi Canselor Universiti Malaya (UM) ketika aku aktif dalam Persatuan Mahasiswa Universiti Malaya (PMUM).Baginda Permaisuri juga belajar melukis dari Ibrahim Husin yang ketika itu menginap di Kolej Kelima UM.Aku dan Ibrahim ketika itu mula menjadi kenalan rapat aku.Tidak jauh dari Seri Menanti ialah Kampung Pelangai.Di sini ada Sekolah Pondok Lebai Maadah yang terkenal.Maadah bin Layang (1895 -1943 ) ialah datuk Saudara aku.Lebai Maadah ini membawa ajaran “kaum muda”. Antara murid Lebai Maadah yang dikenali sejarah ialah Shamsiah Fakeh (1924-2008).Seorang lagi anak murid Lebai Maadah ialah Rais Bin Manaf dari Kampung Chenor Jelebu.Dua murid dari guru yang sama. Seorang menjadi penentang Inggeris. Seorang lagi menjadi soldadu Inggeris.Dari sekolah pondok Lebai Maadah inilah Zaleha Sidek jatuh cinta dengan Rais Manaf.Emak dan abah aku tak pernah bersurah tentang percintaan mereka. Hanya desas-desus yang aku dengar dari tok wan aku.Selain dari kisah cinta sendiri – emak aku memang suka bersurah.Malah sebelum aku tahu membaca menulis emak aku sudah memperkenalkan aku dengan cerita rakyat.Cerita dari mulut emak aku inilah yang menjadikan aku ingin membaca.“Masa tu… kalau nak ambil gaji .. Mak kena pergi ke Pilah”. Emak aku bercerita bagaimana cara mengambil gaji di zaman itu.“Mak pagi pagi naik basikal ke Padang Lebar…tumpangkan basikal di kedai Malbari… tunggu dan cari kereta ke Batu Kikir.. di Batu Kikir tunggu bas dari Simpang Pertang… ke Pilah.. depan kedai tukang besi Batu Kikir… situ mak tunggu… sehari suntuk tak ada kerja lain…dari Subuh pagi … malam baru sampai rumah”.“Mak ada kenal Jepun di Kuala Pilah…kedai pinggan mangkuk tembikar Jepun di Pilah semua orang tahu…. murah”. Ini surah kedai Jepun yang aku dengar dua tiga kali dari emak aku.Tanpa diketahui orang kampung kedai Jepun yang menjual pinggan mangkuk murah ini sebenarnya kedai yang didirikan khas oleh pasukan perisik Jepun. Jepun sudah lama merancang untuk menawan Tanah Melayu.“Mak pernah masuk ke kedai itu. Isteri Jepun itu baik… ada ambil gambar mak… dia ada kamera”.Surah kedai Jepun ini akan dibuka oleh mak aku bila saja ada perbualan tentang Jepun.Bila ada sanak saudara membuka kisah Jepun masuk ke Tanah Melayu emak aku akan bersurah.“Hari itu mak nak pergi ke Pilah… nak ambil gaji… Mak menunggu bas di depan kedai tukang besi… lama mak menunggu… bas tak datang.. yang banyak lalu lori askar… lepas satu…satu”. Surah mak aku tentang apa terjadi ketika dia hendak ke Kuala Pilah mengambil gaji.“Tiba-tiba sebuah lori askar berhenti”.“Kak.. kakak … nak ke mana? Naiklah… saya nak ke Pilah”. Pemandu lori askar ini mempelawa masuk.Emak aku duduk di sebelah anak muda Melayu 20-an. Dia memakai baju askar. Emak aku tak tahu apa jenis askar anak muda ini. Emak aku hanya tahu anak muda ini askar Melayu.“Kakak tahukan Jepun dah masuk Tanah Melayu….perang pecah”.Emak aku tak tahu apa-apa tentang keadaan ketika itu. Yang emak aku tahu dia wajib ke Pejabat Tuan DO di Kuala Pilah untuk mengambil gaji.“Saya ni … lepas ni ….tak tahu nak ke mana… nak balik kampung… lepas Pilah nanti saya nak tinggalkan lori ini ..dan lari balik kampung”. Anak muda ini bercerita dengan harapan emak aku bersimpati.“Kakak.. nak ke mana?”“Nak ambik gaji Pejabat Tuan DO”. Emak aku memberi penjelasan tanda berterima kasih.Kisah emak aku naik lori askar ke Kuala Pilah ini juga berkali-kali aku dengar.“Di Pilah .. lori askar berhenti … Mak turun ..lori askar … terus berjalan”.Emak aku bersurah bagaimana setelah turun dari lori askar dia menapak menuju ke Pejabat Tuan DO.“Betul- betul di hadapan Pos Opis…. kapal terbang lalu…terbang rendah… orang semua lari bertempiaran… ada yang melaung.. lari..lari ..lari….Mak pun ikut sama lari … Mak masuk ke gaung dan menyorok… lima enam buah kapal terbang lalu rendah… Mak tak fikir gaji lagi … ini perang macam kata askar tadi .. Mak hanya ingat nak pulang ke rumah”.Kisah emak aku menumpang lori askar ini pasti berlaku pada 11 atau 12 Disember 1941.Ini minggu pertama bulan Disember, minggu ambil gaji.Jepun mendarat di Kota Bharu pada 8 Disember 1941, tiga hari sebelum mak aku dapat mengambil gajinya.


28% populasi Malaysia lengkap 2 dos vaksin

Sebanyak 28.3% 9,246,295 populasi negara ini telah lengkap dua dos suntikan vaksin Covid-19 setakat semalam, kata Menteri Kesihatan Dr Adham Baba.Menerusi perkongsian infografik di Twitter rasminya, beliau memaklumkan seramai 16,119,916 orang telah menerima dos pertama, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat semalam sebanyak 25,366,211 dos.“Mengikut peratusan, 68.9% daripada populasi dewasa negara telah mendapat dos pertama, manakala 39.5% telah melengkapkan dua dos suntikan vaksin Covid-19 mereka,” katanya.Sementara itu, vaksinasi harian mencatatkan sebanyak 357,891 dos diberikan semalam dengan 160,320 adalah dos pertama manakala 197,661 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Bidaan Manchester United tarik minat pendana dari Ares, kata sumber

Ares Management Corp menawarkan dana untuk menyokong pengambilalihan Manchester United, tiga sumber yang mengetahui perkara tersebut memberitahu Reuters.
Ares adalah pengurus aset Amerika Syarikat terbaru yang berhasrat menyalurkan dana dalam usaha mendapatkan kelab bola sepak Inggeris itu.
Elliot Management juga antara entiti yang berminat menawarkan dana, selepas menolak pengambilalihan penuh kelab itu. Oaktree Capital juga dilaporkan menawarkan pembiayaan kepada pembida.
Pemilik Manchester United, keluarga Glazer, sedang mempertimbangkan untuk menjual kelab itu dalam apa yang boleh diperkatakan sebagai perjanjian sukan terbesar. Kelab itu menerima tawaran indikatif Jumaat lalu.
Ares, yang menyelia kira-kira AS$350 bilion (kira-kira RM1.5 trilion) aset, menawarkan dana dalam bentuk ekuiti berstruktur kepada sekurang-kurangnya seorang pembida, menurut sumber.
Bagaimanapun, sumber itu berkata pembida ini menolak pembiayaan kerana syarat-syaratnya tidak menarik.
Ekuiti berstruktur merujuk kepada satu bentuk pembiayaan yang biasanya terletak antara ekuiti dan hutang dalam timbunan modal syarikat dan disertakan dengan pembayaran biasa.
Dalam pada itu, jurucakap Ares enggan mengulas.
Ares, salah satu penyedia kredit swasta terbesar, dilaporkan pada 2020 akan menyokong pelabur bola sepak yang berpangkalan di Miami, Kapital Football Group dalam usahanya membeli kelab Liga Perdana Inggeris itu. Kapital setahun kemudian dilaporkan tidak berhasrat untuk mendapatkan Southampton.
Ares juga dilaporkan menyokong dua bidaan yang gagal untuk Chelsea tahun lepas, sebelum penjualan bernilai AS$5.1 bilion kelab itu kepada konsortium yang diketuai oleh pemilik bahagian Los Angeles Dodgers Todd Boehly dan disokong oleh Clearlake Capital.
Ares baru-baru ini mengumpulkan AS$3.7 bilion untuk dana sukan khusus dengan mandat untuk melabur dalam liga dan pasukan.
Menurut sumber, buat masa ini tidak dapat dipastikan sama ada Ares berhasrat membiayai bidaan untuk Manchester United melalui dana itu, yang melabur dalam kelab bola sepak Atletico de Madrid Sepanyol dan Inter Miami CF.


India jalin hubungan baik dengan kuasa global kecuali China, kata menteri luar

Menteri Luar India Subrahmanyam Jaishankar berkata New Delhi mempunyai hubungan baik dengan kuasa besar global kecuali China, yang menurutnya melanggar perjanjian pengurusan sempadan.
Hubungan India dengan Rusia adalah luar biasa utuh walaupun berlaku pergolakan dalam politik global berhubung perang Ukraine, tambah Jaishankar, dalam satu wawancara yang disiarkan oleh rakan kongsi Reuters ANI, semalam.
Jaishankar berkata, ketegangan dengan negara jiran China menyebabkan India mempunyai penempatan tentera terbesar di sempadan yang dipertikaikan.
"Hubungan India dengan kuasa besar adalah baik. China terkecuali kerana ia melanggar perjanjian... mempunyai postur di sempadan akibatnya kita mempunyai postur balas," kata Jaishankar, merujuk kepada mobilisasi tentera India dan pelaburan dalam infrastruktur sempadan.
Ulasan menteri itu dibuat sebelum mesyuarat menteri luar negara Kumpulan 20 (G-20) pada 1-2 Mac di New Delhi yang dijangka dihadiri oleh pegawai kanan kerajaan China.
Gergasi Asia itu berkongsi sempadan sepanjang 3,500km (2,100 batu) di banjaran Himalaya yang dikenali sebagai Line of Actual Control (LAC) yang dipertikaikan sejak 1950-an. Kedua-dua negara berperang mengenainya pada 1962.
Sekurang-kurangnya 24 askar terbunuh apabila kedua-dua tentera bertempur pada 2020 tetapi ketegangan reda selepas rundingan ketenteraan dan diplomatik.
Pertembungan baru meletus antara kedua-dua pihak di timur Himalaya pada Disember tahun lalu tetapi tiada kematian.
Jaishankar berkata, pandangan India bahawa perang di Ukraine memerlukan penyelesaian secara aman dikongsi oleh banyak negara.
India mengekalkan pendirian neutral dalam perang, menolak untuk menyalahkan Rusia atas pencerobohan ke atas jirannya itu, mencari penyelesaian diplomatik dan meningkatkan pembelian minyak Rusia sepanjang tahun lalu.
Rusia menjadi pembekal peralatan ketenteraan terbesar India selama beberapa dekad dan ia merupakan pasaran keempat terbesar bagi produk farmaseutikal India.
“Dunia masih sangat berbelah bahagi mengenai perang Ukraine... Modi mahu mencipta momentum untuk keamanan,” katanya merujuk kepada kesediaan Perdana Menteri Narendra Modi untuk membantu meredakan ketegangan antara Rusia dan Ukraine.
Mengenai pesaing bersenjata nuklear Pakistan, Jaishankar berkata Islamabad perlu mencari jalan sendiri keluar daripada krisis kewangannya.
"Hubungan kami hari ini bukanlah satu di mana kami boleh relevan secara langsung dengan proses itu," katanya mengenai dana kritikal yang amat diperlukan oleh ekonomi Asia Selatan itu yang sedang tenat.


Belum terima surat permohonan parti politik bertemu Ali Rustam

Istana Melaka belum menerima surat daripada mana-mana parti politik untuk mengadakan pertemuan dengan Yang di-Pertua Negeri Melaka Mohd Ali Rustam berhubung dakwaan kerajaan negeri sedia ada hilang majoriti untuk mentadbir negeri itu.Setiausaha Khas Yang di-Pertua Negeri Melaka Nur Azmi Ahmad berkata buat masa ini, Ali sedang menjalani kuarantin kendiri selama dua minggu bermula 30 September lepas kerana menjadi kontak rapat kepada individu positif Covid-19.“Setakat ini tiada surat janji untuk saya persembahkan kepada Ali,” katanya ketika dihubungi Bernama di Melaka hari ini.Pengerusi Pakatan Harapan (PH) Melaka Adly Zahari sebelum ini dilaporkan sebagai berkata pihaknya akan mengadakan pertemuan dengan Yang di-Pertua Negeri dalam tempoh terdekat bagi menghantar surat memaklumkan bahawa kerajaan negeri di bawah pimpinan Ketua Menteri Sulaiman Md Ali hilang majoriti.Hari ini empat Adun kerajaan mengumumkan hilang kepercayaan dan menarik sokongan terhadap kepimpinan Sulaiman.Mereka ialah Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).


Penahanan Imran Khan cetus protes di seluruh Pakistan

Bantahan meletus di seluruh Pakistan pada Selasa selepas bekas perdana menteri dan pengerusi Tehreek-e-Insaf (PTI) Pakistan Imran Khan ditahan di Mahkamah Tinggi Islamabad.
Sebaik Imran dibawa oleh pasukan separa tentera dari premis mahkamah, pemimpin PTI itu menggesa protes segera diadakan.
Penunjuk perasaan yang berang telah berhimpun di beberapa bandar termasuk Lahore, Peshawar, Faisalabad, Quetta, Gilgit, Sialkot, Karachi dan Islamabad.
Gambar yang dikongsi di media sosial menunjukkan penunjuk perasaan memasuki Ibu Pejabat Am Tentera (GHQ) di Rawalpindi.
Di Karachi, penunjuk perasaan menyekat jalan Shahrah-e-Faisa yang merupakan laluan utama di bandar itu.
Pada petang Selasa, saluran televisyen ARY melaporkan, pihak berkuasa bercadang untuk mengenakan sekatan ke atas perkhidmatan internet dan telekomunikasi berikutan protes itu.
Naib pengerusi PTI, Shah Mahmood Qureshi, meminta orang ramai supaya bertenang dan menuntut pembebasan Imran secara aman.
Beliau berkata ketua PTI itu ditahan atas tuduhan yang sengaja direka-reka.
Imran menghadapi lebih 100 kes melibatkan jenayah keganasan hingga rasuah.
Bekas bintang kriket itu pernah mengharumkan nama Pakistan dengan memenangi perlawanan akhir Piala Dunia ICC pada 1992 dan beliau masih kekal sebagai ahli politik yang sangat popular.
Protes beliau telah menarik perhatian ramai sejak disingkirkan sebagai perdana menteri menerusi undi tidak percaya di parlimen pada April 2022.
Imran mendakwa penyingkiran itu sebagai sebahagian daripada rancangan untuk menghalang Pakistan daripada melaksanakan dasar luar dan menggagalkan kempen menentang rasuah.
Desakan untuk mengadakan pilihan raya awal di wilayah Khyber Pakhtunkhwa dan Punjab dibantah oleh gabungan pemerintah yang dikenali Gerakan Demokratik Pakistan (PDM).
Sejak beberapa bulan kebelakangan ini, Imran sering hadir ke mahkamah berhubung kes yang dikenakan ke atasnya.
“Penahanan beliau dilakukan oleh National Accountability Bureau (NAB) kerana menyebabkan kerugian kepada perbendaharaan negara,” kata Menteri Dalam Negeri, Rana Sanaullah.
PTI sentiasa menegaskan bahawa penahanan Imran menyalahi undang-undang.
Penyokong Imran sering melaungkan slogan popular: "Jaan de denge, Khan nahi denge" (Kami akan menyerahkan nyawa kami tetapi tidak akan menyerahkan Khan).
Menurut pemimpin PTI, mengadakan pilihan raya dengan secepat mungkin adalah satu-satunya penyelesaian untuk menamatkan ketidaktentuan politik dan ekonomi di Pakistan.
Bagaimanapun, pemimpin PDM merasakan langkah mengadakan pilihan raya umpama menyerahkan semula kuasa kepada Imran kerana beliau diramal mampu memperoleh kemenangan besar.


Di negeri Jelapang Padi, pesawah berdepan tekanan harga, bekalan benih kurang

Selama lebih 14 tahun, Mohd Rafirdaus Abu Bakar mengerjakan 25 ekar bendang sawah miliknya.Apabila tiba musim, dia dan pesawah lain akan mula menabur benih padi.Sebagai pesawah, Mohd Rafirdaus merupakan “barisan hadapan” yang bertanggungjawab menghasilkan makanan ruji kepada seluruh rakyat Malaysia, iaitu beras.Kedah terkenal dengan jolokan negeri “Jelapang Padi”, namun masalah berhubung tanaman itu sudah melarat sejak beberapa tahun lalu menghantui kira-kira 55,000 pesawah di negeri utara itu.Kedah dan Perlis menghasilkan kira-kira 43% pengeluaran padi negara.Menurut Rafirdaus, pesawah di Kedah berdepan masalah kekurangan bekalan benih yang mengganggu jadual penanaman padi.Katanya, pesawah harus mengikuti jadual penanaman padi namun ramai tidak mendapat benih yang dimahukan mereka.“Fasa 1 (musim menabur) sepatutnya bulan 10, namun benih padi ketika itu masih tak lulus di peringkat makmal. Alasannya, makmal tak cukup kakitangan,” katanya kepada MalaysiaNow.“Di kilang juga seolah-olah ada ‘permainan’ sendiri. Mereka hasilkan benih padi yang kami tak mahu.”Katanya, benih yang dijual di kilang juga melangkaui harga siling yang ditetapkan kerajaan.Menurutnya, harga di kilang tertera sebanyak RM28 untuk satu beg benih namun ia meningkat kepada RM33 ke RM40 yang menyebabkan beban pesawah bertambah.Dia berkata kilang-kilang yang memonopoli pengeluaran benih padi tidak menghasilkan benih padi mengikut acuan pesawah, sebaliknya mengikut kehendak sendiri.“Mereka masih keluarkan padi yang jenis 20 tahun dulu.“Mereka keluarkan atas alasan Jabatan Pertanian tak mahu varieti yang sama. Ini alasan lapuk dan pemalas,” katanya.Situasi itu mengakibatkan pembelian panik yang menaikkan harga barang itu.Ibarat jatuh ditimpa tangga, pesawah di Kedah terpaksa berhadapan dengan tanah bendang kering yang tidak sesuai untuk penanaman, selain kos input pertanian seperti baja, racun dan jentera yang turut meningkat.Rafirdaus menggesa kerajaan menyiasat sekiranya berlaku ketirisan atau terdapat pihak yang mengambil kesempatan sehingga akhirnya petani terpaksa menanggung bebannya.Kos pengeluaran meningkatPengerusi Pertubuhan Persaudaraan Pesawah Malaysia, Mohd Fuad Yaakob berkata, harga input pertanian naik 50 hingga 70%.“Kerajaan sepatutnya pertingkatkanlah subsidi, kerana kerajaan kawal harga padi dan beras, tapi kos semuanya ditanggung oleh petani,” katanya kepada MalaysiaNow.Katanya, kelewatan mendapat bekalan benih menyukarkan petani untuk menanam sekiranya bendang menjadi kering akibat cuaca panas.“Kawasan yang mempunyai infrastruktur seperti empangan akan bernasib baik, tapi kawasan yang tiada hanya mampu mengharapkan hujan.”Mengulas mengenai Belanjawan 2022 terhadap petani, katanya tiada apa-apa penambahan untuk petani bahkan, ia merupakan peruntukan lama yang “digilap” semula.MalaysiaNow terdahulu melaporkan walaupun Malaysia baru-baru ini berada di ranking kedua Asia Tenggara selepas Singapura dari segi keselamatan makanan, pakar mengingatkan masalah struktur berkaitan perkara itu yang masih menghambat negara.Bercakap kepada MalaysiaNow, mereka berkata isu utama yang berbangkit adalah berhubung sektor padi dan beras, mengatakan tahap pengeluaran padi suram walaupun peruntukan belanjawan yang besar diberikan kepada kementerian pertanian dari 2015 hingga 2017.


4 warga Thailand didakwa seludup migran susulan penemuan kubur pada 2015

Empat warga Thailand dihadapkan ke Mahkamah Sesyen Kangar hari ini atas pertuduhan menjalankan penyeludupan migran terhadap dua warga Myanmar di Bukit Wang Burma, Wang Kelian, Padang Besar antara 2013 dan 2015.
Keempat-empat lelaki itu, Jehpa Lapi-E, 56; Somphon A-Dam, 51; Arun Kaeofainok, 30; dan Amree Nesalaeh, 58; masing-masing menghadapi satu pertuduhan yang dibacakan secara berasingan dalam bahasa Thai oleh jurubahasa mahkamah di hadapan Hakim Musyiri Peet.
Kesemua tertuduh mengangguk faham selepas pertuduhan dibacakan, namun tiada pengakuan direkodkan berikutan pertuduhan dibuat di bawah Akta Antipemerdagangan Orang dan Antipenyeludupan Migran 2007 yang merupakan bidang kuasa Mahkamah Tinggi.
Mengikut pertuduhan, tiga tertuduh iaitu Jehpa Lapi-E, Somphon A-Dam dan Arun Kaeofainok didakwa menjalankan penyeludupan migran terhadap seorang lelaki warga Myanmar iaitu Mohd Belal di Bukit Wang Burma, Wang Kelian, Padang Besar pada Februari 2013 sehingga April 2013.
Sementara seorang lagi tertuduh, Amree Nesalaeh didakwa menjalankan penyeludupan migran seorang lelaki warga Myanmar iaitu Zedul Islam di Bukit Wang Burma, Wang Kelian, Padang Besar lebih kurang 5.30 pagi pada Ogos 2014 sehingga Mac 2015.
Keempat-empat tertuduh didakwa melakukan kesalahan di bawah Seksyen 26A Akta Antipemerdagangan Orang dan Antipenyeludupan Migran 2007 dan boleh dihukum di bawah seksyen sama yang memperuntukkan hukuman penjara selama tempoh tidak melebihi 15 tahun dan boleh dikenakan denda, atau kedua-duanya.
Mahkamah tidak membenarkan tertuduh diikat jamin dan menetapkan 25 Julai sebagai tarikh sebutan semula kes untuk dipindahkan ke Mahkamah Tinggi.
Pendakwaan dikendalikan Timbalan Pendakwa Raya Muhammad Asyraf Md Kamal, VV Suloshini dan Lee Jun Keong manakala kesemua tertuduh tidak diwakili peguam.
Pada Mei 2015, Malaysia dikejutkan dengan penemuan kem dan kubur di Wang Kelian yang menimbulkan pelbagai reaksi dalam kalangan masyarakat dari dalam dan luar negara.
Susulan hasil siasatan dijalankan, kerajaan Malaysia mengemukakan permintaan ekstradisi kepada kerajaan Thailand terhadap 10 individu warga Thailand pada 6 Januari 2017, dan kedua-dua negara berusaha untuk mengesan kesemua individu berkenaan bagi melaksanakan proses ekstradisi.
Semalam, Menteri Dalam Negeri Saifuddin Nasution Ismail berkata empat warga Thailand yang disyaki terlibat dalam kes penemuan kem pemerdagangan manusia dan kubur di Wang Kelian, Perlis pada 2015 diekstradisi ke Malaysia semalam, bagi menghadapi pertuduhan di mahkamah di Malaysia.
Saifuddin Nasution berkata hasil daripada kerjasama baik antara kedua-dua negara, empat daripada 10 individu berjaya dikesan dan dihadapkan ke mahkamah Thailand bagi tujuan ekstradisi.


Lantang kritik kerajaan, satu lagi portal disekat

Seorang pengulas politik terkenal Malaysia membidas menteri yang bertanggungjawab ke atas perkhidmatan internet di negara ini selepas laman sesawangnya disekat akses secara senyap, sama seperti sekatan 48 jam yang dikenakan terhadap portal berita MalaysiaNow baru-baru ini yang mendapat bantahan daripada beberapa pihak.
Raja Petra Kamarudin yang mengendalikan laman Malaysia Today selama lebih sedekad menyifatkan Menteri Komunikasi dan Digital Fahmi Fadzil sebagai seorang yang hipokrit.
“Bila jadi pembangkang, menjerit tentang kebebasan bersuara.
“Bila jadi kerajaan, sekat Malaysia Today.”
Ini merupakan siri kritikan terbaru terhadap Fahmi, yang sejak beberapa bulan kebelakangan ini menyerang media serta mengancam tindakan ke atas pengkritik kerajaan.
Raja Petra, yang melarikan diri bagi mengelakkan daripada ditahan mengikut Akta Keselamatan Dalam Negeri pada 2009, memberitahu MalaysiaNow beliau menyedari laman sesawangnya tidak boleh diakses oleh sebahagian besar pembaca pada pertengahan bulan lalu.
Ujian di laman sesawang Open Observatory of Network Interference (Ooni) mengesahkan bahawa Malaysia Today disekat akses kepada pengguna sekurang-kurangnya dua penyedia perkhidmatan internet (ISP) utama di Malaysia – Maxis dan Celcom.
Sejak laman tersebut disekat akses, Raja Petra memaklumkan pembacanya supaya memasang alat atau tetapan yang boleh memintas sekatan itu.
Bagaimanapun seperti apa yang berlaku ke atas MalaysiaNow minggu lalu, katanya tiada sebarang maklum balas daripada Suruhanjaya Komunikasi dan Multimedia Malaysia (SKMM), agensi pengawal selia di bawah Kementerian Komunikasi dan Digital yang diberi kuasa untuk menyekat laman sesawang "tidak diingini".
"Kami tidak dapat memastikan kesahihannya 100%, kerana sekatan itu tidak pernah diumumkan secara rasmi oleh SKMM," katanya sambil menambah sekatan tersebut mengurangkan jumlah pembaca sebanyak 70%.
Minggu lalu, akses portal berita MalaysiaNow disekat beberapa penyedia perkhidmatan internet utama, sebelum ia ditarik balik kira-kira 48 jam kemudian berikutan kecaman daripada aktivis, wartawan dan ahli politik.
Sekatan terhadap MalaysiaNow dipercayai pertama kali dilakukan sejak 2016 membabitkan portal berita yang mempunyai akreditasi media dari Jabatan Penerangan.
Pada Februari 2016, portal berita The Malaysian Insider disekat oleh SKMM beberapa minggu sebelum akhirnya ditutup.
Fahmi, yang menafikan terlibat dalam mengeluarkan arahan sekatan itu masih belum memberikan penjelasan berhubung perkara berkenaan yang menyebabkan beberapa ISP menyekat akses kepada MalaysiaNow.
Raja Petra berkata laman sesawang Malaysia Today disekat di bawah pentadbiran beberapa perdana menteri seperti Abdullah Ahmad Badawi, Najib Razak dan Ismail Sabri Yaakob.
Katanya, beliau tidak berdepan sebarang sekatan akses semasa zaman Muhyiddin Yassin dan sewaktu pentadbiran Dr Mahathir Mohamad dari 2018 hingga 2020, walaupun lantang mengkritik pemimpin veteran tersebut.
"Nampaknya kerajaan sekarang lebih-lebih lagi tidak menghormati kebebasan, terutama sekali kebebasan bersuara.
“Dan orang yang bermusuh sangat dengan kebebasan bersuara ialah Fahmi," katanya, sambil menambah kebebasan media "sudah mati di Malaysia".


Pasaran kerja sukar 2021 sebabkan graduan pilih perkhidmatan awam?

Ketika warga Malaysia sedang bersiap sedia untuk menghadapi tahun baru dalam suasana pandemik Covid-19 masih berlanjutan, golongan makan gaji terutama graduan yang baru melibatkan diri dalam pasaran buruh mungkin lebih senang memilih sektor perkhidmatan awam sebagai satu cara untuk menjamin kerjaya ketika kebimbangan ramai berhubung ketidaktentuan ekonomi yang berlarutan baik di peringkat nasional mahupun global.Graduan baru adalah antara golongan yang paling terjejas teruk akibat kegawatan ekonomi yang timbul berikutan sekatan pergerakan penuh di seluruh negara bagi membendung pandemik Covid-19.Dalam tempoh dua tahun, banyak operasi perniagaan terpaksa ditutup sementara perniagaan yang masih beroperasi terpaksa bergelut dalam usaha memulihkan keadaan kewangan yang mencabar.Bagi graduan yang baru menceburi pasaran kerja buat kali pertama, perkara pertama yang menjadi cabaran mereka adalah soal gaji.Kerajaan berjanji untuk mewujudkan 500,000 peluang pekerjaan baru tahun ini melalui skim JanaKerja dan program kemahiran semula dan peningkatan kemahiran.Selain itu, kerajaan turut menyediakan peluang perantisan bagi graduan baru melalui inisiatif MyStep.Setakat 30 November, ia berjaya mewujudkan kira-kira 497,000 pekerjaan – melebihi 99% daripada sasarannya bagi tahun ini.Namun persoalan gaji masih kekal menjadi pertimbangan dan perdebatan ramai sehingga beberapa pemimpin kerajaan menerima kecaman ekoran kenyataan-kenyataan mereka mengenai perkara tersebut.Pada April contohnya, menteri di Jabatan Perdana Menteri yang berperanan dalam isu-isu ekonomi, Mustapa Mohamed berkata graduan harus bersyukur dengan kerja bergaji rendah.Mustapha berkata gaji rendah yang ditawarkan itu adalah berpunca daripada pasaran pekerjaan yang lemah akibat ekonomi menyusut 5.6% pada 2020.Dalam pada itu, Persekutuan Majikan-Majikan Malaysia (MEF) berkata gaji RM2,000 yang ditawarkan kerajaan melalui MyStep disambut baik oleh graduan baru.Bagi gmereka, katanya, faktor jaminan keselamatan dilihat ada pada pekerjaan sedemikian sehingga ia menjadi faktor yang lebih menarik minat.“Ramai graduan yang menganggur berminat untuk bekerja di bawah MyStep walaupun bagi jangka waktu yang pendek dan gaji yang lebih rendah,” kata presiden MEF Syed Hussain Syed Husman.“Ini kerana graduan melihat MyStep sebagai jalan untuk mereka menimba pengalaman dalam persekitaran kerajaan, GLC atau GLIC. Mereka menggunakan MyStep sebagai batu loncatan untuk meneruskan pekerjaan tetap di bawah perkhidmatan awam,” katanya kepada MalaysiaNow.Walaupun gaji RM2,000 mungkin dianggap tidak begitu banyak terutama bagi mereka yang tinggal di kawasan bandar Lembah Klang, namun Syed Hussain berkata pertimbangan lain turut diambil kira oleh graduan baru.Menurutnya, selain jaminan pekerjaan, faktor lain yang menjadi pertimbangan termasuk gaji yang kompetitif, tawaran elaun dan faedah seperti faedah perubatan yang meliputi seluruh keluarga, pencen, pinjaman perumahan dan kereta serta biasiswa untuk melanjutkan pelajaran.Namun pada akhirnya, kata Syed Hussain, keselamatan pekerjaan kekal sebagai salah satu faktor terpenting walaupun terdapat peluang lain untuk menjana pendapatan seperti e-sukan dan penciptaan kandungan.“Aktiviti-aktiviti seperti itu tidak memberikan aliran pendapatan berterusan dan menyukarkan komitmen jangka panjang termasuk komitmen kewangan.“Kestabilan pekerjaan adalah antara faktor terpenting yang menyumbang kepada minat generasi muda untuk menyertai perkhidmatan awam,” katanya sambil menambah penjawat awam juga sukar untuk kehilangan kerja.Menurut perangkaan kerajaan, walaupun bilangan rakyat Malaysia yang bekerja meningkat tiga bulan berturut-turut pada Februari dengan 33,000 orang menceburi pasaran buruh, kadar pengangguran bagi yang berumur 15 hingga 24 tahun meningkat sebanyak 0.4% pada Februari kepada 13.9%, menjadikan jumlah keseluruhan sebanyak 347,600 berbanding 295,300 pada Januari.Menurut Syed Hussain, pasaran buruh dan keadaan situasi gaji bagi graduan baru mungkin tidak berubah dalam jangka masa terdekat.Beliau berkata ramai majikan tidak bersedia untuk menaikkan gaji pekerja kerana ekonomi masih belum benar-benar pulih.Beliau turut berkata ramai majikan kini dalam “keadaan bertahan”, terutama selepas banjir melanda Selangor baru-baru ini.“Rakyat Malaysia perlu faham bahawa pasaran pekerjaan tidak dapat menyerap jumlah graduan yang kita hasilkan setiap tahun,” katanya.“Pengambilan pekerja baru biasanya adalah disebabkan persaraan dan pengembangan perniagaan, namun faktor ini tidak akan mewujudkan lebih banyak pekerjaan dalam pai ekonomi sekarang ini.”Menurut Syed Hussain, satu-satunya jalan ke hadapan adalah dengan membawa lebih banyak pelaburan langsung asing bagi industri baru supaya ia dapat mewujudkan lebih banyak peluang pekerjaan kepada graduan.Namun, beliau menegaskan gaji rendah untuk graduan mungkin menjadi fenomena sementara, sambil menambah keadaan berubah sebaik sahaja situasi ekonomi kembali normal.


Pulau Pinang hanya benar upacara ‘paal kudam’ bagi sambutan Thaipusam

Hanya upacara paal kudam atau menjunjung belanga yang mengandungi susu dibenarkan pada sambutan Thaipusam di Pulau Pinang pada tahun ini.Timbalan Ketua Menteri II Pulau Pinang yang juga Pengerusi Lembaga Wakaf Hindu Negeri (PHEB) P Ramasamy berkata keputusan itu dicapai setelah pihaknya mengadakan mesyuarat dengan Menteri Perpaduan Negara Halimah Mohamed Sadique, semalam.“Berdasarkan mesyuarat tersebut, hanya upacara paal kudam dibenarkan pada perayaan Thaipusam kali ini tanpa melibatkan acara kavadi, membayar nazar dengan mencukur rambut di perkarangan kuil, upacara memecah kelapa, gerai jualan dan pengedaran makanan percuma (thaneer panthal).“Selain itu, upacara membawa pedati akan dilaksanakan namun dihadkan kepada 500 penganut yang sudah lengkap divaksin (termasuk vaksin dos penggalak) dan mereka akan diberi kad yang khusus menunjukkan bahawa mereka sudah mendaftar (di bawah jawatankuasa kuil) selain mengimbas kod QR sebelum memulakan upacara tersebut,” katanya kepada pemberita dalam sidang media hari ini.Katanya, menerusi mesyuarat itu juga, pihaknya berkata hanya lima lokasi perhentian terpilih buat masa ini telah ditentukan berbanding cadangan sebelum ini iaitu 10 lokasi ketika acara membawa pedati, namun bergantung kepada keputusan pihak kementerian dan Majlis Keselamatan Negara (MKN) dalam menimbang cadangan tersebut yang akan diumumkan dalam masa terdekat ini.Dalam pada itu, Pengerusi Thanneermalai Shree Balathandayuthapani Devasthanam (Kuil Hilltop), R Subramaniam berkata bagi sesiapa yang ingin membayar nazar untuk upacara paal kudam, mereka dinasihatkan untuk melakukan upacara tersebut lebih awal bagi mengelakkan kesesakan pada hari perayaan tersebut selain ingin menjaga prosedur operasi standard (SOP) bagi mengekang sebarang penularan pandemik Covid-19.“Thaipusam akan disambut pada 18 Januari ini, jadi kami minta upacara paal kudam dilakukan lebih awal iaitu bermula 12 Januari.“Selain itu, pihak kuil juga akan melakukan kerja sanitasi setiap 30 minit atas faktor SOP selain ingin menasihatkan para penganut untuk melakukan ujian kendiri Covid-19 bagi mengelakkan berlaku kluster Thaipusam,” katanya.


Sorry.


957 kes baru Covid-19, 972 dilaporkan pulih

Sebanyak 972 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 22,220 kes atau 68.36%.Ketua Pengarah Kesihatan Dr Noor Hisham Abdullah dalam satu kenyataan berkata terdapat 957 kes baru jangkitan Covid-19, menjadikan angka keseluruhan penularan dalam negara berjumlah 32,505. Kesemua kes baru merupakan penularan tempatan.Sabah masih kekal mencatatkan kes harian tertinggi iaitu sebanyak 644 pesakit.Katanya, sebanyak 10,036 kes aktif kini sedang menerima rawatan di hospital, 97 pesakit di tempat di Unit Rawatan Rapi termasuk 27 memerlukan bantuan alat pernafasan.“Tiada kes kematian baru direkodkan hari ini dan mangsa yang maut kekal 249 orang,” kata kenyataan itu.Tambahnya, terdapat dua kluster baru turut dikesan iaitu Kluster Usaha melibatkan daerah Klang dan Petaling di Selangor serta Kluster Tembaga di Pulau Pinang.


Tipu bekal sarung tangan RM7 juta, 2 pengarah syarikat didakwa

Dua pengarah syarikat hari ini dihadapkan ke Mahkamah Sesyen Kuala Lumpur atas pertuduhan menipu seorang ahli perniagaan berhubung pembekalan 670,000 kotak sarung tangan melibatkan kerugian RM7 juta, tahun lepas.Bagaimanapun, Razalif Mohamad Zain, 30, dan Mohd Razimi Ramli, 31, masing-masing pengarah syarikat Metamorphosis Skills Sdn Bhd mengaku tidak bersalah selepas pertuduhan dibacakan di hadapan Hakim Sabariah Othman.Mengikut pertuduhan, mereka didakwa bersama-sama telah menipu Pengarah Syarikat Monosa Holding Sdn Bhd, Mohammad Nor Sakhawi Mohd Subri, 29, dengan memperdayakannya bahawa mereka boleh membekalkan 670,000 kotak sarung tangan Hartalega Nitrile Examination Glove sehingga mendorong mangsa menyerahkan wang lebih kurang RM7 juta.Kesalahan itu didakwa dilakukan di Taman Connaught, Cheras di sini, antara Jun hingga Julai 2020, mengikut Seksyan 420 Kanun Keseksaan dan dibaca bersama Seksyen 34 kanun sama, yang memperuntukkan hukuman penjara minimum setahun dan maksimum 10 tahun dan sebat serta boleh dikenakan denda, jika sabit kesalahan.Pendakwaan dikendalikan Timbalan Pendakwa Raya Afiq Nazrin Zaharin manakala kedua-dua tertuduh diwakili peguam Ashraf Appoo.Mahkamah kemudian membenarkan tertuduh masing-masing diikat jamin RM50,000 dengan seorang penjamin dan menetapkan 15 Mac depan untuk sebutan semula kes.


Pengurusan kes rayuan Rosmah ketepi sabitan rasuah 5 Oktober

Rayuan Rosmah Mansor terhadap sabitan dan hukuman ke atasnya bagi tiga pertuduhan rasuah berkaitan projek solar hibrid bernilai RM1.25 bilion untuk 369 sekolah luar bandar di Sarawak, ditetapkan untuk pengurusan kes pada 5 Oktober.
Peguam Akberdin Abdul Kader yang mewakili Rosmah ketika dihubungi mengesahkan perkara itu.
Pengurusan kes itu akan didengar di hadapan timbalan pendaftar Mahkamah Rayuan.
Pada 1 September, hakim Mahkamah Tinggi Kuala Lumpur Mohamed Zaini Mazlan menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.
Isteri bekas Perdana Menteri Najib Razak itu dijatuhi hukuman penjara 10 tahun bagi setiap pertuduhan.
Bagaimanapun, beliau hanya akan menjalani hukuman penjara 10 tahun kerana hakim mengarahkan kesemua hukuman penjara berjalan serentak.
Mahkamah juga memerintahkannya dipenjara 30 tahun jika gagal membayar denda itu.
Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings Sdn Bhd Saidi Abang Samsudin.
Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Rosmah memfailkan rayuan terhadap sabitan dan hukumannya itu pada 2 September.
Menurut notis rayuan, Rosmah tidak berpuas hati dengan keseluruhan keputusan hakim dan ingin merayu terhadap keputusan itu.
Beliau turut memfailkan rayuan terhadap keputusan Mahkamah Tinggi yang menolak permohonannya supaya hakim itu menarik diri daripada mendengar dan membuat keputusan kes tersebut.
Hakim Mohamed Zaini dalam penghakimannya antara lain memutuskan bahawa pembelaan Rosmah hanya penafian semata-mata dan wang RM6.5 juta memang untuknya dan beliau menerima wang itu di kediamannya di Jalan Langgak Duta serta Seri Perdana.


Erdogan tarik semula ancaman usir duta negara Barat

Presiden Turki Recep Tayyip Erdogan pada Isnin menarik semula ancamannya untuk mengusir 10 duta negara-negara Barat berikutan kenyataan bersama mereka yang menyokong seorang pemimpin masyarakat sivil yang dipenjarakan di negara itu.Beliau menarik semula ancaman itu selepas Amerika Syarikat (AS) dan beberapa negara lain yang terlibat mengeluarkan kenyataan tersebut berkata mereka menghormati konvensyen PBB yang menggariskan diplomat tidak boleh mencampuri urusan hal ehwal dalam negeri negara tuan rumah.Erdogan berkata kenyataan terbaru itu “menunjukkan mereka telah tarik semula fitnah terhadap negara kami”“Mereka akan lebih berhati-hati sekarang.”Mata wang Lira Turki kembali meningkat dari paras terendahnya berikutan krisis beberapa hari antara Turki dan Barat itu.Ia sebelum ini dijangka menjadi krisis diplomatik paling serius sepanjang pentadbiran 19 tahun Erdogan.Krisis tersebut bermula dengan kenyataan bersama dibuat oleh kedutaan AS, Jerman, Kanada, Denmark, Finland, Perancis, Belanda, New Zealand, Norway dan Sweden supaya Turki segera menyelesaikan kes undang-undang terhadap seorang tokoh aktivis dermawan yang dipenjarakan, Osman Kavala.Pemimpin masyarakat sivil dan ahli perniagaan berusia 64 tahun itu telah dipenjarakan tanpa sabitan selama empat tahun.Penyokong melihat Kavala sebagai simbol golongan tidak bersalah yang menjadi mangsa sikap keras kerajaan terhadap pihak berbeza pandangan politik sejak Erdogan terselamat daripada kudeta tentera yang gagal dilakukan pada 2016.Erdogan menuduh Kavala membiayai gelombang protes anti-kerajaan 2013 dan turut memainkan peranan dalam percubaan rampasan kuasa.Selepas mempengerusikan mesyuarat Kabinet yang membincangkan krisis tersebut Erdogan berkata “tugasnya sebagai ketua negara adalah untuk memberikan respons yang diperlukan” terhadap pencabulan hak kedaulatan Turki oleh negara asing.“Badan kehakiman Turki tidak menerima arahan daripada sesiapa, dan tidak berada di bawah perintah sesiapa,” kata Erdogan dalam sebuah temu bual di televisyen.“Niat kami sama sekali bukan untuk mencipta krisis tetapi untuk melindungi hak, undang-undang, kehormatan, kepentingan dan hak kedaulatan kami.”


PM tinjau persiapan penghantaran bantuan ke Sabah

Perdana Menteri Muhyiddin Yassin hari ini meninjau persiapan penghantaran barang-barang keperluan kritikal bagi menangani pandemik Covid-19 ke Sabah dan Sarawak oleh Tentera Udara (TUDM) di Pangkalan Udara Subang.Muhyiddin tiba di pangkalan TUDM pada 8.15 pagi dan disambut oleh Panglima Tentera Udara Jen Ackbal Abdul Samad.Turut mengiringi perdana menteri ialah Menteri Pertahanan Ismail Sabri Yaakob dan Menteri Kesihatan Dr Adham Baba.Muhyiddin kemudiannya diberikan taklimat ringkas oleh Ackbal mengenai penugasan pesawat-pesawat TUDM sebelum melakukan tinjauan proses persiapan memasukkan barang-barang bantuan ke dalam badan pesawat A400M oleh anggota Cabang Pergerakan Udara Subang serta anak kapal pesawat yang terlibat dengan penghantaran itu.Pesawat A400M itu membawa 13 tan barangan kelengkapan dan peralatan daripada Kementerian Kesihatan (KKM), Kementerian Kementerian Perusahaan Perladangan dan Komoditi, Kementerian Pertahanan, Yayasan Amal Malaysia dan Sunway Healthcare.Setakat semalam, Sabah adalah negeri yang paling teruk dilanda gelombang ketiga Covid-19 dengan 352 kes baharu daripada 649 kes yang direkod di seluruh negara. Kes Covid-19 di Sabah mencecah 14,053 kes daripada keseluruhan 30,090 kes di seluruh negara.Antara barangan yang dibawa adalah pelitup muka, peralatan perlindungan diri (PPE), pelindung muka, baju penutup badan/jumpsuit, skrin wad, troli prosedur, penutup gaun/kasut, kabinet keselamatan biologi, kerusi makmal, sel darah merah dan platelet darah.Selain itu, peralatan ventilator, sarung tangan getah, pensanitasi tangan, tudung, al-Quran, doa Darussyifa, pakaian dan peralatan.Pesawat itu berlepas kira-kira pada 10 pagi tadi ke Kuching, Sarawak serta Tawau dan Kota Kinabalu di Sabah dengan jumlah penerbangan akan mengambil masa kira-kira 10 jam.Semasa tinjauan selama kira-kira 30 minit itu, Muhyiddin turut menzahirkan ucapan terima kasih kepada anggota TUDM serta agensi-agensi lain yang terlibat sebagai baraisan hadapan yang sentiasa bertungkus-lumus membantu negara bagi mengawal dan memerangi pandemik Covid-19.


Tidak dapat pulang berhari raya, tahanan imigresen merusuh

Sekumpulan tahanan yang ditempatkan di Depoh Tahanan Imigresen (DTI) Manggatal merusuh pagi semalam dipercayai kerana tidak dapat pulang ke kampung halaman masing-masing untuk menyambut Aidilfitri.Pesuruhjaya Polis Sabah Hazani Ghazali berkata siasatan awal mendapati insiden itu hanya berlaku di sebuah blok depoh berkenaan dan tiada kecederaan atau kejadian tahanan melarikan diri.“Keadaan dapat dikawal selepas pasukan Unit Tempur Ringan dari Ibu Pejabat Polis Daerah Kota Kinabalu dikerah ke lokasi kejadian.“Ini bukan kejadian pertama kerana pada tahun 2015, iaitu dua hari sebelum Hari Raya, kejadian sama berlaku,” katanya ketika dihubungi pemberita.Beliau berkata polis masih menyiasat kejadian itu termasuk tahanan yang terlibat.Katanya penghantaran pulang tahanan imigresen ke negara asal ketika ini berdepan kekangan akibat Covid-19.


Elon Musk bergurau beli MU

Ketua Pegawai Eksekutif Tesla Elon Musk berkata beliau hanya bergurau dalam sebuah ciapan Twitter hari ini selepas berkata mahu membeli kelab bola sepak Manchester United.
"Tidak, ini hanya satu gurauan di Twitter. Saya tak beli mana-mana pasukan bola sepak," kata Musk ketika ditanya sama ada beliau serius membeli kelab itu.
Empat jam sebelum berkata beliau hanya bergurau, Musk menciap: "Saya hendak beli Manchester United, terima kasih.”
Ketika menciapnya, tiada sebarang butiran diberikan mengenainya.
United adalah salah satu kelab bola sepak yang mempunyai ramai penyokong di seluruh dunia.
Kelab itu menjadi juara England sebanyak 20 kali dan pernah memenangi Piala Eropah sebanyak tiga kali.
Ketika ini, kelab itu dikuasai oleh keluarga Glazer dari Amerika, yang masih belum memberikan sebarang ulasan berhubung kenyataan Musk tersebut.
Kelab bola sepak itu mempunyai modal pasaran bernilai AS$2.08 bilion, setakat penutupan bursa saham semalam.
Sejak beberapa tahun kebelakangan ini, peminat kelab bola sepak itu sering mengadakan protes terhadap keluarga Glazer yang merupakan pemilik United.
Keluarga Glazer membeli kelab itu pada pada 2005 dengan harga AS$955.51 juta.
Gerakan anti Glazer mendapat momentum tahun lalu selepas United terlibat dalam percubaan untuk membentuk satu lagi liga yang memisahkannya dari Liga Super Eropah.
Berikutan isu yang melanda kelab itu, sesetengah peminat menggesa Musk untuk membeli United berbanding Twitter.
Musk yang cuba untuk keluar dari perjanjian AS$44 bilion bagi membeli syarikat media sosial itu kini berdepan perbicaraan saman di mahkamah


Kerja pengepaman air dimulakan di kawasan banjir, kata exco Selangor

Proses menyedut air banjir di kawasan yang masih tergenang di negeri ini telah bermula dengan penggunaan pam air untuk disalurkan ke sungai dan parit besar berdekatan.Exco Infrastruktur dan Pertanian Selangor Izham Hashim berkata sejak malam tadi, beberapa pam air telah diterima kerajaan negeri daripada pihak luar termasuk jabatan pengairan dan saliran dari negeri-negeri lain dan kerajaan persekutuan.“Pam-pam ini kemudian telah dihantar ke tempat yang memerlukan seperti Jalan Kebun Bunga dan Batu Tiga serta Taman Sri Muda di Shah Alam dan kerja-kerja pengepaman air telah bermula pada malam tadi,” katanya kepada pemberita hari ini.Beliau berkata di Klang sahaja, lebih 50 pam air digunakan bagi tujuan itu.Selain itu, katanya daripada kira-kira 900 ke 1,000 pencawang elektrik di Selangor, lebih 400 pencawang masih gagal beroperasi semula akibat banjir setakat semalam, menyebabkan bekalan elektrik terjejas di kawasan terlibat.Dalam pada itu, Izham berkata kerja-kerja pembersihan kini ditumpukan di kawasan yang mengalami pasca banjir, manakala kerja-kerja memindahkan mangsa banjir dilakukan di beberapa tempat yang baru mengalami banjir.“Beberapa tempat kini sedang dinaiki air sebagai contoh Kuala Selangor dan Kuala Langat kerana air mengalir ke hilir sungai, dan penduduk di sana sudah mula dipindahkan,” katanya.


Bicara Mujahid saman fitnah Harakah berhubung isu Sajat bertelekung Julai depan

Perbicaraan kes saman fitnah Mujahid Yusof Rawa terhadap Harakah membabitkan isu usahawan kosmetik Muhammad Sajjad Kamaruzzaman, atau lebih dikenali sebagai Nur Sajat, yang didakwa memakai telekung dan berpakaian seperti wanita sewaktu menunaikan umrah, akan bermula Julai depan.Peguam Noorazmir Zakaria, yang mewakili Mujahid, ketika dihubungi Bernama berkata Pesuruhjaya Kehakiman Mahkamah Tinggi Quay Chew Soon menetapkan 12 dan 13 Julai untuk perbicaraan kes itu ketika prosiding berlangsung menerusi sistem dalam talian e-Review hari ini.Bekas menteri di Jabatan Perdana Menteri itu, yang memfailkan saman pada 12 Ogos tahun lepas, menamakan wartawan Harakah Aziz Muda, Ketua Pengarang Harakah Wan Nordin Wan Yaacob, penerbit laman sesawang harakahdaily serta akhbar Harakah iaitu Galeri Media Serbanika Sdn Bhd dan pencetak akhbar itu, Percetakan Turbo (M) Sdn Bhd sebagai defendan.Penyataan tuntutan Mujahid mendakwa pada 7 Februari tahun lepas, Aziz, Wan Nordin dan Galeri Media telah menulis dan menerbitkan kenyataan memfitnah terhadapnya di laman sesawang harakahdaily menerusi artikel bertajuk “Sajat: Mujahid dan K’jaan PH patut dipersalahkan” serta menerbitkan satu lagi kenyataan yang memfitnah beliau dalam akhbar Harakah bertarikh 10 hingga 13 Februari menerusi artikel “Keterlanjuran Sajat kesilapan Mujahid dan kerajaan PH”.Mujahid selaku plaintif mendakwa kata-kata fitnah itu antara lain membawa maksud bahawa beliau seorang yang tidak bertanggungjawab apabila membenarkan masyarakat, khususnya yang beragama Islam, terlibat dalam aktiviti “Lesbian Gay Bisexual Transexual (LGBT)” selain didakwa menjadi punca kepada tindakan Sajat memakai telekung serta berpakaian seperti wanita sewaktu menunaikan umrah.Ahli Parlimen Parit Buntar itu juga mendakwa kenyataan fitnah itu telah menjatuhkan maruah, kredibiliti serta reputasinya selaku menteri yang menjaga hal ehwal agama di Jabatan Perdana Menteri dan akibat daripada penyebaran kata-kata fitnah tersebut, beliau mengalami tekanan serta berasa malu untuk berhadapan dengan masyarakat.Sementara itu, kesemua defendan menerusi penyataan pembelaan difailkan pada 28 September tahun lepas berkata Mujahid seharusnya berani bertanggungjawab berhubung kenyataan yang dikeluarkan beliau dan sepatutnya tidak tersinggung dengan kritikan yang dilontarkan masyarakat terutama pengamal media berhubung isu tersebut.


Undian RUU anti lompat parti tumpuan Dewan Rakyat hari ini

Persidangan Dewan Rakyat hari ini bakal tertumpu kepada ucapan penggulungan dan pengundian bagi Rang Undang-Undang (RUU) Perlembagaan (Pindaan) (No. 3) 2022 mengenai Peruntukan Larangan Ahli Parlimen Bertukar Parti.
Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar dijangka menggulung perbahasan rang undang-undang itu pada 2.30 petang.
RUU itu memerlukan sokongan majoriti dua pertiga ahli Parlimen untuk diluluskan di Dewan Rakyat.
Menurut aturan urusan mesyuarat dalam laman sesawang rasmi Parlimen, perbahasan bagi rang undang-undang itu akan disambung bagi hari kedua selepas sesi soal jawab lisan.
Seramai 41 ahli Parlimen mengambil bahagian pada perbahasan rang undang-undang itu semalam.
Soalan berhubung pembangunan masyarakat Orang Asli bakal diajukan Hasan Bahrom (PH-Tampin) pada sesi Waktu Pertanyaan Menteri yang mahu Menteri Pembangunan Luar Bandar menyatakan perkembangan Pelan Pembangunan Masyarakat Orang Asli.
Pada sesi soal jawab pula, Azizah Mohd Dun (Bersatu-Beaufort) meminta Menteri Dalam Negeri menyatakan statistik mengikut negeri bagi kes pinjaman wang tidak berlesen seperti Along, “scammer”, dan judi dalam talian di Malaysia.
Turut tersenarai, soalan Hassan Abdul Karim (PH-Pasir Gudang) kepada Menteri Perdagangan Dalam Negeri dan Hal Ehwal Pengguna berkaitan langkah kementerian dalam memastikan bekalan ayam dan telur ayam tidak terputus dan mampu dibeli rakyat dengan harga berpatutan.
Selain itu, isu vaksin Covid-19 akan diajukan Nik Mohamad Abduh Nik Abdul Aziz (PAS-Bachok) yang meminta Menteri Kesihatan menyatakan jumlah kanak-kanak yang belum mendapat suntikan vaksin dan inisiatif kerajaan untuk memastikan semua kanak-kanak mendapat suntikan vaksin Covid-19.
Persidangan Dewan Rakyat kali ini berlangsung selama 12 hari hingga 4 Ogos.


KPDNHEP rampas barang tiruan bernilai hampir RM95 juta sejak 2019

Kementerian Perdagangan Dalam Negeri dan Hal Ehwal Pengguna (KPDNHEP) telah melakukan 1,160 rampasan ke atas pelbagai barangan tiruan dengan nilai dianggarkan RM94.7 juta sejak 2019 hingga Mei lepas.Timbalan Menteri Perdagangan Dalam Negeri dan Hal Ehwal Pengguna Rosol Wahid berkata rampasan tersebut dilakukan menerusi 14,187 pemeriksaan di seluruh negara bagi membanteras barangan tiruan dan cetak rompak di bawah Akta Cap Dagangan 2019, ekoran aduan daripada pengguna dan pemilik cap dagangan.“Ini bagi memastikan kelestarian ekosistem perdagangan domestik bebas daripada penganiayaan terhadap pengeluar produk dan pengguna.“Apa yang kita ambil berat adalah kita tidak mahu pengguna tertipu dengan membeli barangan tiruan dan terpaksa bayar harga barangan asli,” katanya kepada pemberita selepas melancarkan aplikasi MyOri SmartSecure dan program kepenggunaan pintar di Putrajaya semalam.Akta Cap Dagangan 2019 memperuntukkan hukuman denda maksimum RM15,000 untuk setiap barangan bagi kesalahan pertama serta RM30,000 bagi setiap barangan untuk kesalahan kedua dan seterusnya.Mengenai aplikasi MyOri SmartSecure yang dibangunkan dua syarikat tempatan itu, Rosol berkata penggunaan teknologi internet benda (IoT) dalam menangani barangan tiruan akan meningkatkan tahap kecekapan dalam memastikan pengeluar produk dan pengguna tidak teraniaya.Aplikasi MyOri SmartSecure boleh dimuat turun secara percuma melalui Google Play dan Apple App Store, yang berfungsi mengimbas pelekat (sticker) MyOri yang terdapat pada produk yang ingin dibeli. Sticker tersebut hanya didapati pada bungkusan produk sekiranya syarikat pengeluar mendaftar dengan MyOri Services Sdn Bhd.“Saya percaya aplikasi ini dapat membela pengeluar produk dan memastikan pengguna membeli produk tulen tanpa rasa was-was,” katanya.


Mengubah naratif muzium Malaysia bagi menghargai sejarah lampau

Jam belum menunjukkan pukul 10 pagi, pengunjung sudah memenuhi ruangan parkir kereta Muzium Negara di Jalan Damansara, Kuala Lumpur.
Kelihatan pula satu barisan panjang pangunjung mula beratur untuk membeli tiket dengan riuh rendah suara kanak-kanak yang ditemani ibu bapa.
Ketika memasuki ruang galeri utama, kedengaran suara para pelawat yang juga warga tempatan sibuk membuat ulasan tentang pameran kepada ahli keluarga masing-masing.
Ada yang menceritakan kisah bagaimana manusia hidup di dalam gua kepada anak-anak yang masih kecil.
Tidak lupa, ada juga yang memujuk anak yang sedang menangis kerana takut melihat patung-patung di ruang galeri.
Sudah pasti, tarikan utama pada pameran rangka tulang Manusia Perak yang ditemui di Lembah Lenggong, Hulu Perak dianggarkan berusia lebih 11,000 tahun lalu.
Bukan sahaja kanak-kanak, golongan dewasa juga dilihat terpukau menyaksikan rangka manusia prasejarah tersebut.
Terdapat empat ruang galeri utama di Muzium Negara iaitu Galeri A: Sejarah Awal, Galeri B: Kerajaan-kerajaan Melayu, Galeri C: Era Kolonial dan Galeri D: Malaysia Kini.
Sementara itu, kedengaran suara seorang lelaki warga emas memberitahu dua orang cucu perempuannya,
“Sama sahaja macam atuk datang lapan tahun lepas. Tiada yang baru,” katanya sambil memimpin salah seorang kanak-kanak itu.
“Ini cerita kapal penjajah, bukan cerita pasal orang kita,” sambungnya dengan nada yang hampa ketika melalui ruang galeri Era Kolonial.
Terdapat kira-kira 128 muzium dan galeri umum di seluruh negara di bawah Jabatan Muzium Malaysia (JMM) dan kerajaan negeri dengan bilangan terbanyak di Kuala Lumpur, Melaka dan Kedah.
Kesemuanya, memberi gambaran tentang pembentukan tamadun awal, peradaban prasejarah, era penjajahan, kemerdekaan dan pasca pembentukan Malaysia 1963, seni, makanan dan kebudayaan negara.
Bagaimanapun, naratif penceritaan sejarah oleh muzium masih menjadi persoalan, ke mana hala tuju muzium dalam membentuk masyarakat menghargai sejarah dan bangsanya?
Muzium Negara yang dibuka secara rasmi pada 31 Ogos, 1963 mempunyai reka bentuk istana Melayu klasik pernah menjadi lokasi tumpuan pelancong tempatan dan asing kerana tarikan daripada pelbagai pameran dan aktiviti dari dalam dan luar negara.
Pernah suatu ketika, kurator-kurator muzium berupaya memberikan impak besar kerana penganjuran pameran yang unik dan koleksi yang tersendiri.
Pakar sejarah dari Institut Antarabangsa pemikiran dan Tamadun Islam (Istac) Ahmad Murad Merican berkata muzium berperanan untuk  mendidik dan membudayakan sejarah kepada masyarakat sivil.
Katanya, muzium adalah institusi sejarah awam dan tujuannya bukan sahaja memaparkan sejarah seperti buku teks atau buku sejarah.
Tetapi juga memastikan naratif yang dipaparkan adalah wajar dan bersesuaian dengan memori sesebuah masyarakat.
“Salah satu kekurangan di muzium-muzium di Malaysia ialah deskripsi untuk sesuatu objek itu kurang tepat, bahasa yang tidak betul, atau tidak ada deskripsi langsung.
“Muzium mesti menganggap peranan mereka bukan hanya gedung pameran.
“Tetapi saluran alternatif bagi masyarakat mentelaah sejarah, peristiwa, idea tentang sesebuah masyarakat dan negara,” katanya kepada MalaysiaNow.
Menurut Ahmad, bukan sahaja menggunakan artifak kaku dan gambar, muzium juga boleh menggunakan pelbagai media termasuk rasa dan aroma untuk menceritakan sesuatu perkara.
Tambahnya lagi, muzium perlu menyediakan bacaan berkaitan seperti buku, majalah dan bahan yang boleh dibeli bersesuaian dengan tema atau sejarah tempatan.
“Muzium mesti juga mewujudkan fungsi kurator sambilan yang diambil dari sesiapa yang berminat berkongsi dan menyebarluaskan nararif sejarah.
“Satu lagi ialah mewujudkan ruang atau jadual mengadakan ceramah-ceramah mengenai subjek-subjek berkaitan. Ini perlu diadakan sepanjang tahun dan dipromosikan.
“Ia juga perlu menawarkan lawatan pandu oleh kurator supaya penerangan dan penjelasan boleh disalurkan kepada pelawat.”
Pada tahun 2020 dan 2021, Pendapatan sektor muzium menurun dengan jumlah pengunjung merosot sehingga melebihi 70% akibat pandemik Covid-19 dan penutupan sektor sosial di seluruh negara.
Bagaimanapun, data pengunjung pada tahun-tahun sebelumnya juga tidak mencatatkan jumlah kunjungan yang tinggi apabila 22 buah muzium di bawah pengurusan JMM berjaya mengutip hasil pendapatan sebanyak RM3.708 juta, iaitu peningkatan sebanyak 42.5% dari tahun sebelumnya.
Naratif muzium perlu dirombak
Ahmad yang juga pakar penyelidikan sosial dan intelektual juga berpandangan naratif penceritaan sejarah di muzium perlu dirombak kerana terdapat masalah dan kelompongan padanya.
Ini termasuk penceritaan yang tidak berganjak daripada tema zaman prasejarah, era penjajahan di Tanah Melayu dan pembentukan awal Malaysia yang turut boleh didapati dalam buku-buku teks sejarah sekolah.
Pendek kata, katanya tiada yang baru pada ruang galeri dan pameran di muzium negara.
Atas sebab itu, katanya terdapat keperluan untuk pameran dan naratif sejarah serta cerita tentang Malaysia supaya dirombak semula.
Katanya, semua galeri sedia ada wajar diberi konsep baru yang disifatkannya lebih jujur terhadap budaya dan institusi negara.
“Pendekatan muzium negara hendaklah bersifat dan berkonsepkan tanah air atau Kepulauan Melayu. Untuk memahami negara Malaysia, kita mesti faham kepulauan Melayu. Dan ini mesti diceritakan.
“Muzium juga berperanan menyahjajah naratif negara. Naratif yang ada pada Muzium Negara masih bersifat kolonial dalam semua galeri.
“Naratif atau cerita orang putih terhadap Malaysia sejak abad ke 16. Itu semua cerita penjajah. Bukan cerita kita,” katanya sambil menambah muzium perlu menangkis naratif penjajah dan penjajahan.
Sebaliknya, kata Ahmad, ianya perlu menceritakan semula fakta-fakta sejarah dari perspektif nasional, kebangsaan atau tempatan.


90.5% guru lengkap divaksinasi

Menteri Kanan Pendidikan Radzi Jidin mengumumkan hari ini 90.5% guru yang berdaftar dengan kementerian lengkap divaksinasi selain sementara 7.2% kini sedang menunggu suntikan dos kedua vaksin.Dalam ucapan penggulungan perbahasan titah diraja hari ini, Radzi turut berkata 85.8% anggota kumpulan pelaksana (AKP) dan 79.2% pekerja perkhidmatan sokongan menerima vaksin lengkap.“Kementerian pendidikan sentiasa bekerjasama rapat dengan Pasukan Petugas Khas Imunisasi Covid-19 (CITF) bagi memastikan kadar vaksinasi dalam kalangan guru, anggota kumpulan pelaksana (AKP) dan pekerja perkhidmatan sokongan dapat terus ditingkatkan.“Ini bagi mewujudkan satu ekosistem dimana mereka yang berada bersama-sama murid di sekolah divaksin sepenuhnya.Selain itu, Radzi menegaskan sekali lagi bahawa mana-mana guru yang belum menerima vaksin lengkap atau belum divaksin tidak dibenarkan melaksanakan pengajaran dan pembelajaran (PdP) secara bersemuka.3 September lalu, Radzi berkata guru yang enggan menerima vaksin Covid-19 tidak akan dibenarkan mengajar secara bersemuka apabila sesi persekolahan dibuka pada 3 Oktober depanMenurutnya, terdapat 2,500 guru enggan divaksinasi di negara ini dan KPM akan mengadakan sesi libat urus bersama mereka.“Apabila sekolah dibuka kelak, guru yang tidak divaksinkan ini tidak boleh mengajar secara bersemuka di dalam kelas serta berinteraksi dengan pelajar.Bagaimanapun, KPM akan mengeluarkan garis panduan tugasan untuk guru yang tidak divaksin dan pada masa sama mengadakan perbincangan dengan Jabatan Perkhidmatan Awam (JPA) berkenaan tindakan yang boleh diambil terhadap guru yang masih belum divaksinkan ini.Semalam, JPA berkata pihaknya akan memberikan beberapa cadangan tindakan berhubung pegawai JPA yang enggan divaksin.JPA turut berkata pilihan tindakan dan pendekatan telah dibawa kepada Majlis Keselamatan Negara (MKN) untuk diputuskan termasuk cadangan arahan mewajibkan semua penjawat awam mengambil vaksin kecuali mereka yang mempunyai alasan kukuh untuk pengecualian atas faktor kesihatan.


Seluruh negara dikenakan PKPB kecuali Pahang, Kelantan, Perlis dan Sarawak

Perintah Kawalan Pergerakan Bersyarat (PKPB) akan dilaksanakan di seluruh negeri di Semenanjung kecuali Pahang, Perlis dan Kelantan, berkuat kuasa selama empat minggu bermula 9 November hingga 6 Disember depan.Menteri Kanan (Kluster Keselamatan) Ismail Sabri Yaakob berkata penguatkuasaan PKPB itu, dilaksanakan selepas Sidang Khas Majlis Keselamatan mendengar pembentangan Kementerian Kesihatan (KKM) berhubung peningkatan kes positif Covid-19, di beberapa negeri di Semenanjung.“Pelaksanaan PKPB ini bagi membolehkan KKM melaksanakan saringan secara bersasar dan mengurangkan pergerakan dalam kalangan komuniti, di samping untuk mengekang penularan Covid-19 di negeri-negeri ini,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.Susulan daripada langkah itu, Ismail Sabri berkata PKPB di Kuala Lumpur, Putrajaya, Selangor dan Sabah, yang sepatutnya tamat pada 9 November ini juga akan bersambung serentak dengan penguatkuasaan PKPB di tujuh negeri lain di Semenanjung.Beliau berkata, SOP bagi PKPB berkenaan adalah sama seperti yang diumumkan sebelum ini antaranya pergerakan merentas daerah, negeri tidak dibenarkan kecuali kes-kes kecemasan dan perlu mendapat kebenaran daripada polis.


33 lagi korban akibat Covid, jumlah keseluruhan cecah 30,989

33 lagi korban akibat Covid-19 dilaporkan pada 15 Disember, menjadikan jumlah kematian keseluruhan dalam negara sebanyak 30,989.Menurut data Github kementerian kesihatan (KKM), empat atau 12.1% daripada jumlah kematian direkodkan adalah kes kematian sebelum tiba di hospital (BID).Terengganu mencatatkan jumlah kematian tertinggi sebanyak tujuh atau 21.2% disusuli Kelantan dan Selangor dengan masing-masing melaporkan lima kes atau 15.2%.Perak dan Kuala Lumpur masing-masing merekodkan empat kematian, Johor dan Kedah dengan empat kes, sementara Pahang melaporkan dua kematian.Tiada kematian dilaporkan di Melaka, Negeri Sembilan, Perlis, Pulau Pinang, Sabah, Sarawak, Labuan dan Putrajaya.Sebanyak 3,900 kes baru dilaporkan semalam, menjadikan jumlah keseluruhan sebanyak 2,703,140.


KDN bentang semula usul lanjutkan penguatkuasaan subseksyen Sosma

Menteri Dalam Negeri Hamzah Zainudin membentangkan semula usul pelanjutan Subseksyen 4(5) Kesalahan Keselamatan (Langkah-langkah Khas) 2012 (Sosma) (Akta 747) bagi terus berkuat kuasa untuk tempoh lima tahun lagi mulai 31 Julai ini di Dewan Rakyat hari ini.
Beliau berkata subseksyen itu perlu dilanjutkan bagi menangani ancaman terhadap kedaulatan negara, keselamatan dan ketenteraman awam.
Subseksyen itu antaranya menyebut: seorang pegawai polis yang berpangkat penguasa atau berpangkat lebih tinggi daripada penguasa boleh melanjutkan tempoh tahanan untuk tempoh yang tidak lebih daripada 28 hari, bagi maksud penyiasatan.
“Kita tidak boleh berkompromi dengan anasir-anasir yang mengancam keselamatan negara dan tugas Polis Diraja Malaysia (PDRM) serta semua agensi keselamatan di negara ini adalah bagi memastikan negara aman dan selamat untuk didiami,” katanya ketika membentangkan usul berkenaan.
Hamzah berkata meskipun akta itu memperuntukkan 28 hari untuk melakukan siasatan, namun secara realitinya pihak polis hanya mempunyai tempoh 21 hari bagi membuat penyiasatan.
“Hal ini berikutan tujuh hari sebelum tamat tempoh 28 hari itu, pihak polis perlu menyerahkan kertas siasatan yang lengkap kepada Jabatan Peguam Negara untuk arahan lanjut. Sekiranya berdasarkan penilaian Jabatan Peguam Negara terdapat bukti-bukti yang menyokong penglibatan seseorang yang ditangkap, maka tindakan pendakwaan di mahkamah akan dibuat,” katanya.
Menurutnya dalam tempoh siasatan, polis perlu mengkaji segala maklumat hasil siasatan serta mendapatkan maklumat dari agensi-agensi penguat kuasa lain, manakala kes merentasi sempadan pula memerlukan bantuan dari negara luar bagi tujuan pengumpulan maklumat dan permohonan berkenaan memerlukan masa yang lama.
Hamzah turut menegaskan Akta 747 itu memberikan keadilan buat orang yang ditahan termasuk peluang berjumpa dengan peguam dan kes-kes kesalahan keselamatan itu juga dibicarakan di Mahkamah Tinggi.
Beliau berkata semua pihak tidak perlu membuat perbandingan antara Sosma dan Akta Kesalahan Keselamatan (ISA) 1960 kerana terdapat banyak perbezaan antara kedua-duanya dengan Sosma memberi peluang dan hak yang cukup untuk orang tahanan dari sudut undang-undang.
“Menyentuh isu tahanan tanpa bicara, saya ingin jelaskan, Sosma menghendaki orang yang ditahan perlu dituduh jika bukti mencukupi. Ini dinyatakan dengan sangat jelas di dalam Seksyen 12 SOSMA iaitu semua kesalahan keselamatan hendaklah dibicarakan oleh Mahkamah Tinggi,” katanya.
Pada 20 Julai lepas, Dewan Rakyat meluluskan usul membatalkan keputusan dewan pada 23 Mac lepas yang menolak lanjutan penguatkuasaan Subseksyen 4(5) itu.


Umno bermesyuarat bincang politik semasa esok

Ahmad Maslan hari ini mengumumkan Majlis Kerja Tertinggi (MKT) Umno akan mengadakan mesyuarat tergempar esok bagi membimbangkan isu politik terkini dalam negara.Dalam sebuah ciapan, setiausaha agung Umno itu berkata mesyuarat yang akan diadakan pada pukul 4 petang esok akan membincangkan antara lain kenyataan media Istana Negara dan warkah Yang di-Pertuan Agong.“Tentu mesyuarat tergempar ini untuk membincangkan isu politik terkini.“Juga isu darurat, ordinannya dan penangguhan sidang Parlimen hari ini 2 Ogos 2021,” katanya.Pada 8 Julai lalu, MKT Umno bermesyuarat dan presidennya, Ahmad Zahid Hamidi mengumumkan penarikan sokongan secara serta-merta terhadap Perdana Menteri Muhyiddin Yassin mendakwa beliau gagal memenuhi syarat ditetapkan Umno untuk terus menyokongan pentadbiran beliau.Zahid juga mendesak supaya Muhyiddin berundur diri secara terhormat dan mahu seorang perdana menteri sementara dilantik.Bagaimanapun, keputusan Umno itu tidak dipersetujui ahli-ahli Parlimen Barisan Nasional (BN) terdiri dari Umno, MCA dan MIC yang mengumumkan kesepakatan mereka untuk kekal menyokong Muhyiddin Yassin, sehari selepas pengumuman Zahid itu.


Tolak Bersatu, DAP lebih rela kerjasama dengan Umno?

Politik adalah seni kemungkinan, hari ini jadi rakan tetapi esok mungkin bertukar menjadi lawan, namun segala peluang yang terhidang sewajarnya direbut tanpa dilepaskan.Baru-baru ini, Muhyiddin Yassin memperkatakan mengenai peluang sedemikian dan tegas pengerusi Perikatan Nasional (PN) merangkap presiden Bersatu itu, tidak ada salahnya meneroka peluang yang ada.Telahan penulis kepada kata-kata bekas perdana menteri itu adalah, selagi wujud ruang dan peluang untuk mencipta kemenangan dalam pilihan raya umum (PRU) atau menumbangkan musuh politik yang memporak-perandakan negara, rebut dan gunakanlah meskipun ia bermaksud perlu menerima lawan menjadi rakan.Muhyiddin juga tidak mahu parti yang didakwanya diterajui golongan kleptokrat kembali berkuasa mutlak yang memungkinkan episod memalukan negara kerana kaitannya dengan skandal kewangan paling memalukan, berulang semula.Atas dasar itu agaknya Muhyiddin sebelum ini mencadangkan agar parti-parti yang menentang Barisan Nasional (BN) menjalin pakatan untuk menghadapi PRU ke-15 dalam usaha mengelakkan undi mereka berpecah.Langkah itu bagi memastikan tiada pertembungan di kerusi pilihan raya dan hakikatnya ia bukannya sesuatu yang luar biasa kerana PAS contohnya pernah menjalin persefahaman politik dengan DAP melawan Umno dan BN sebelum ini.Namun, Pengerusi DAP, Lim Guan Eng yang mungkin tidak sempat memikirkan strategi itu semasak-masaknya pantas menolak cadangan berkenaan, kononnya serik dengan tindakan pemimpin Bersatu mengkhianati Pakatan Harapan (PH) yang menyaksikan mereka hanya bertahan sebagai kerajaan selama 22 bulan.Tiada peluang kedua, kata Lim sambil menegaskan partinya tidak boleh mempercayai Muhyiddin lagi.Ironinya, DAP dilihat seakan lebih rela menjalin kerjasama politik dengan Umno, musuh tradisinya sejak bertahun lama.Rujuk kenyataan Setiausaha Agung DAP Anthony Loke bahawa parti itu masih terbuka untuk bekerjasama dengan pihak lain selepas pilihan raya.Politik penuh dengan dinamik, katanya lagi, dan kemungkinan itu tidak boleh ditolak jika tiada pemenang jelas dalam keputusan pilihan raya akan datang, sekali gus memerlukan jalan dicari untuk mewujudkan kerajaan yang stabil.Apabila ditanya apakah PH akan menubuhkan kerajaan dengan Umno, ahli Parlimen Seremban itu menjawab, ia bergantung kepada keputusan pilihan raya.Bermakna, kemungkinan itu ada kerana agak sukar untuk PH menyertai kerajaan di Putrajaya jika PAS tiada dalam pakatannya, namun Umno boleh memberi jawapan.Presiden Umno dan Pengerusi BN, Ahmad Zahid Hamidi juga dilihat seakan senada apabila memaklumkan, BN sedia untuk bekerjasama dengan sesiapa sahaja, sama ada secara persefahaman ataupun pasca pilihan raya, iaitu selepas PRU15.Apa yang boleh ditafsirkan daripada sikap DAP yang sanggup bekerjasama dengan Umno itu, sedangkan BN dan Umno yang menguasai negara selama enam dekad itulah punca Malaysia menjadi bahan ketawa dunia.Adakah DAP sudah ubah perjuangannya, berubah menjadi parti yang hipokrit dan pentingkan diri sendiri?Sudah hilangkah asas perjuangan sosial demokrasi yang menjadi teras penubuhannya.Bolehkah DAP membawa rakyat bersama negara ke arah keamanan, kesejahteraan dan kemakmuran andai sekutunya nanti adalah parti yang dipimpin kleptokrat?Mungkin DAP tidak peduli, tetapi rakyat yang teraniaya selepas PRU15 nanti tidak akan percayakan parti itu lagi.Muhammmad Saufi Sulaiman adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Adun Bugaya dari Warisan meninggal dunia

Ahli Dewan Undangan Negeri (Adun) Bugaya Manis Muka Mohd Darah, 65, meninggal dunia di Hospital Gleneagles Kota Kinabalu tengah hari tadiPresiden Warisan Mohd Shafie Apdal yang mengesahkan pemergian Allahyarhamah kepada MalaysiaNow turut menyampaikan ucapan takziah kepada ahli keluarga.Manis Muka dimasukkan ke unit rawatan rapi hospital berkenaan malam tadi akibat menderita sakit buah pinggang.Pada Pilihan Raya Negeri (PRN) Sabah September lalu, Manis mempertahankan DUN Bugaya dengan majoriti 6,005 undi selepas mendapat 8,557 undi dalam pertembungan 7 penjuru.Manis Muka, yang juga ketua Wanita Warisan Semporna mengalahkan calon Perikatan Nasional (PN), Pertubuhan Kebangsaan Sabah Bersatu (Usno), Parti Perpaduan Rakyat Sabah (PPRS), Parti Cinta Sabah (PCS) dan dua calon Bebas.Beliau aktif dalam politik sejak 1985 dan pernah memegang jawatan ketua Wanita Umno Bahagian Semporna, sebelum menyertai Warisan.


Umno guna lambang dacing pada PRN 6 negeri, kata Zahid

Presiden Umno Ahmad Zahid Hamidi mengesahkan semua calon parti itu akan menggunakan lambang dacing bagi Pilihan Raya Negeri di enam negeri nanti.
Timbalan perdana menteri itu berkata parti-parti lain dalam kerajaan pula akan menggunakan lambang pilihan masing-masing bagi calon mereka.
“Namun kita bergerak sebagai satu jentera, jentera kebersamaan antara parti-parti dalam Kerajaan Perpaduan,” katanya kepada pemberita selepas menghadiri Majlis Santunan Kasih Ramadan anjuran Kementerian Kemajuan Desa dan Wilayah (KKDW) di Masjid Al-Ansar, Kem Sri Pantai, di Kuala Nerus hari ini.
Ditanya mengenai pembahagian kerusi, beliau yang juga Pengerusi Barisan Nasional berkata Umno bersama parti lain dalam Kerajaan Perpaduan setakat ini masih belum membincangkan secara formal mengenai perkara itu.
Sementara itu Zahid yang juga menteri kemajuan desa dan wilayah mengumumkan Pengerusi Umno Terengganu Ahmad Said dilantik semula sebagai pengerusi Lembaga Kemajuan Terengganu Tengah (Ketengah).
Katanya pelantikan semula Ahmad yang berkuat kuasa serta merta itu diharap dapat memacu pembangunan di tiga daerah di bawah pentadbiran Ketengah iaitu Hulu Terengganu, Dungun dan Kemaman.


LHDN saman dua lagi sekutu Jho Low, tuntut tunggakan cukai

Kerajaan Malaysia melalui Lembaga Hasil Dalam Negeri (LHDN) menfailkan saman terhadap dua rakan sekutu ahli perniagaan dalam buruan Low Taek Jho atau Jho Low iaitu Casey Tang Keng Chee dan Jasmine Loo Ai Swan, kedua-duanya bekas pegawai kanan 1Malaysia Development Berhad (1MDB), supaya mereka membayar tunggakan cukai pendapatan masing-masing berjumlah RM6.8 juta dan RM2.5 juta.Kerajaan Malaysia selaku plaintif memfailkan writ saman dan pernyataan tuntutan melalui LHDN secara berasingan terhadap Tang, 56, yang merupakan bekas pengarah eksekutif 1MDB, dan Loo, 43, bekas peguam 1MDB, selaku defendan di Mahkamah Tinggi Kuala Lumpur pada 4 Disember 2020 dan 8 Januari lepas.Mengikut senarai kes mahkamah, saman terhadap Tang ditetapkan untuk sebutan secara dalam talian (e-Review) di hadapan Timbalan Pendaftar Maslinda Selamat hari ini, yang kemudiannya menetapkan 8 Mac untuk pengurusan kes itu, manakala Timbalan Pendaftar Farah Shuhada Ramli menetapkan 18 Februari untuk pengurusan kes Loo.Menerusi pernyataan tuntutan yang dikemukakan terhadap Tang, kerajaan Malaysia mendakwa bagi Tahun-Tahun Taksiran 2009 sehingga 2017, defendan telah ditaksirkan dengan Taksiran Tambahan masing-masing berjumlah RM260,560.26, RM473,004.48, RM1,600,810.12, RM257,694.20, RM1,074,455.28, RM1,428,296.28, RM701,285.00, RM310,502.16 dan RM57,866.40 melalui Notis-notis Taksiran (Tambahan) masing-masing bertarikh 30 September 2020.Plaintif mendakwa Notis-notis Taksiran (Tambahan) itu telah dihantar secara Akaun Terima Berdaftar (A.R) kepada defendan pada 6 Oktober 2020 ke alamat terakhirnya di Taman Sri Endah, di sini yang diketahui oleh plaintif pada masa itu, dan notis berkenaan telah diterima dan ditandatangani melalui pengembalian semula kad kuning A.R.Menurut plaintif, seterusnya lebihan kredit RM972.00 telah digunakan dan ditolak sebagai sebahagian bayaran cukai pendapatan bagi Tahun Taksiran 2009 (Tambahan) itu, meninggalkan baki yang masih terhutang dan perlu dibayar sebanyak RM259,588.26 bagi tahun taksiran berkenaan.Plaintif mendakwa, oleh kerana defendan gagal membayar jumlah cukai pendapatan bagi Tahun-Tahun Taksiran 2009 sehingga 2017 dalam tempoh 30 hari dari tarikh penyampaian Notis-notis Taksiran (Tambahan) seperti ditetapkan di bawah Seksyen 103 Akta Cukai Pendapatan 1967 dengan kenaikan cukai sebanyak 10%,  defendan perlu membayar kesemuanya berjumlah RM6,779,852.36, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.Sementara itu, menerusi pernyataan tuntutan terhadap Loo, Kerajaan Malaysia mendakwa bagi Tahun-Tahun Taksiran 2012 dan 2014, defendan telah ditaksirkan dengan Taksiran Tambahan masing-masing berjumlah RM1,495,366.08 dan RM571,979.72 melalui Notis-Notis Taksiran (Tambahan) masing-masing bertarikh 19 Okt 2020.Plaintif mendakwa Notis-notis Taksiran (Tambahan) itu telah dihantar secara pos berdaftar kepada defendan pada 18 November 2020 ke alamat terakhirnya di Damansara Heights, di sini yang diketahui oleh plaintif pada masa itu, namun notis berkenaan tidak pernah dikembalikan kepada plaintif.Menurut plaintif, bagi Tahun Taksiran 2016, defendan telah ditaksirkan dengan cukai pendapatan berjumlah RM75,292.96 melalui Notis Taksiran bertarikh 19 Oktober 2020 dan dihantar secara pos berdaftar kepada defendan pada 18 November tahun sama ke alamat sama, namun notis itu tidak tidak pernah dikembalikan kepada plaintif.“Defendan juga gagal mengemukakan Borang-borang Nyata Orang Perseorangan di bawah Seksyen 77 Akta Cukai Pendapatan 1967 bagi Tahun-tahun taksiran 2017 dan 2018 kepada plaintif dalam tempoh masa ditetapkan iaitu pada atau sebelum 30 April 2018 dan 30 April 2019.“Satu taksiran berjumlah RM76,510.72 dan RM50,062.40 (termasuk penalti di bawah Seksyen 112(3) Akta Cukai Pendapatan 1967) telah dibangkitkan melalui Notis-notis Taksiran bertarikh 19 Oktober 2020 dan Notis-notis Taksiran bagi 2017 dan 2018 yang telah dihantar ke alamat terakhir defendan juga tidak pernah dikembalikan kepada plaintif,” katanya.Plaintif berkata oleh kerana defendan telah gagal membayar jumlah cukai dalam tempoh 30 hari dari tarikh penyampian notis taksiran itu, kenaikan cukai 10% dikenakan yang kesemuanya berjumlah RM2,496,133.05.Oleh itu, plaintif menuntut cukai pendapatan defendan yang masih terhutang kesemuanya berjumlah RM2,496,133.05, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.Pada 15 Januari lepas, Kerajaan Malaysia memfailkan saman terhadap seorang lagi sekutu Jho Low, Eric Tan Kim Loong memintanya membayar cukai pendapatan berjumlah RM68 juta.


Musa Aman buat kejutan muncul di Beaufort

Selepas lima hari ‘hilang’ dari radar penamaan calon Pilihan Raya Negeri (PRN) Sabah, bekas ketua menteri Sabah Musa Aman membuat kejutan muncul di Beaufort hari ini.Segak berpakaian batik, beliau hadir memakai pelitup muka, memegang tongkat sambil duduk tersenyum di kerusi tetamu kehormat menunggu kedatangan Perdana Menteri Muhyiddin Yassin pada program Peladang, Penternak dan Nelayan Sabah di Dataran Bagandang, pagi ini.Kehadiran Musa itu dimanfaatkan orang ramai termasuk pemimpin tempatan dan orang kampung untuk merakam gambar dan video sambil bertanyakan khabar.Ketika disapa Bernama, Musa melemparkan senyuman dan ringkas menjawab “Saya sihat Alhamdulillah. Kamu apa khabar?”, katanya yang berasal dari Kampung Bingkul, lima minit dari pekan Beaufort ini.Musa pada 29 Julai, menggegar landskap politik Sabah apabila mendakwa beliau mempunyai cukup majoriti untuk mengambil alih tampuk pemerintahan kerajaan negeri pimpinan Mohd Shafie Apdal.Situasi itu seterusnya menyebabkan pembubaran Dewan Undangan Negeri (DUN) diumumkan ketua menteri.Suruhanjaya Pilihan Raya (SPR) kemudian menetapkan 12 Sept sebagai hari penamaan calon dan hari pengundian pada 26 Sept ini.


Najib gagal gugurkan ketua hakim negara dari kes rayuannya

Mahkamah Persekutuan menolak permohonan peguam pembelaan Najib Razak bagi menggugurkan Ketua Hakim Negara Tengku Maimun Tuan Mat daripada mendengar rayuan bekas perdana menteri itu berhubung sabitan dan hukuman dalam kes penyelewengan RM42 juta dana SRC International.
Dalam permohonan mereka, peguam Najib memetik “bahaya berat sebelah yang nyata” berhubung hantaran media sosial oleh suami Tengku Maimun pada  2018 yang dikatakan mengkritik Najib.
"Sebagai suami kepada pengerusi yang mengadili rayuan saya, kemungkinan besar dia akan mempengaruhi pemikiran pengerusi mengenai dakwaan bahawa saya bersalah," kata permohonan Najib itu.
Tengku Maimun mempengerusikan panel hakim termasuk Hakim Besar Sabah dan Sarawak Abang Iskandar Abang Hashim serta hakim-hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd
Percubaan untuk menggugurkan beliau dibuat lewat malam semalam selepas minggu lalu peguam Najib Hisyam Teh Poh Teik cuba menarik diri daripada mewakili bekas perdana menteri itu walaupun baru sahaja dilantik sebagai peguam bagi prosiding rayuan terakhirnya untuk mengenepikan hukuman penjara.
Hisyam memberitahu mahkamah hari ini bahawa peguam Najib sebelum ini, Muhammad Shafee Abdullah telah dilantik untuk membantu beliau dalam permohonan menggugurkan ketua hakim itu.
Bagaimanapun, permohonan Shafee supaya mahkamah ditangguhkan bagi persediaan hujahan permohonan tersebut ditolak, di mana pendakwaan mengatakan ia adalah percubaan untuk membatalkan pendengaran rayuan.
Ketika membaca keputusannya berhubung permohonan itu, Maimun berkata tidak ada hubungan antara hantaran Facebook yang dibuat oleh suaminya dan proses rayuan tersebut.
“Hantaran itu dibuat empat tahun lalu,” katanya selepas mahkamah kembali bersidang selepas tiga jam ditangguhkan.


Sanggup pinjam ‘ceti haram’ bida nombor pendaftaran kenderaan?

Pada tahun 2019, nombor pendaftaran khas “Malaysia 1” mencatat rekod bidaan paling tinggi bagi nombor pendaftaran satu digit berjumlah RM1,111,111 sekaligus mengalahkan rekod sebelumnya bernilai RM989,000 bagi nombor pendaftaran Wilayah Persekutuan “V1”.Sebelum pengenalan kerajaan memperkenalkan sistem pembidaan nombor pendaftaran kenderaan secara dalam talian pada 2019, penglibatan orang ramai untuk membida nombor pendaftaran kenderaan amat terhad.Nama-nama kerabat diraja dan kenamaan seringkali dikaitkan dengan bidaan tertinggi seperti dibuat oleh Sultan Johor Sultan Ibrahim Sultan Iskandar yang membayar RM520,000 untuk mendapatkan nombor pendaftaran Wilayah Persekutuan “WWW 1″ pada tahun 20212.Dua tahun kemudian, Sultan Ibrahim juga memenangi bidaan nombor pendaftaran” W1N” dengan harga bernilai RM748,000.Selepas sistem bida dibawa ke platform dalam talian, kira-kira tiga juta orang sudah berdaftar dengan sistem JPJeBid untuk mendapatkan nombor pendaftaran kenderaan idaman masing-masing dengan harga yang amat tinggi.Ironinya, di waktu rakyat Malaysia mula mengadu dan merintih kerana terkesan dengan kos sara hidup yang makin tinggi, statistik bidaan nombor pendaftaran pula menunjukkan trend sebaliknya.Persoalannya, siapakah mereka di dalam bilangan yang besar itu?Seorang peniaga nombor pendaftaran kenderaan, Wallace Choy dari syarikat Auto Plate Division (APD) di Petaling Jaya, Selangor berkata sehingga kini pembida-pembida utama ialah golongan orang kenamaan (VIP) dan pemimpin politik.Katanya, golongan ini akan memberi sasaran utama kepada nombor pendaftaran satu digit mengikut negeri kegemaran masing-masing.“Setakat ini, yang paling tinggi dari negeri Johor. Banyak nombor-nombor negeri Johor ini tidak diberi peluang kepada rakyat untuk dibida sebab sultan Johor sudah banyak ‘lock’ nombor-nombor seperti 1, 2 dan seterusnya,” katanya dalam satu wawancara bersama MalaysiaNow.“Kadang-kadang tak ada satu pun nombor satu digit yang boleh dibida untuk negeri Johor. Jadi, ramai orang sebenarnya sanggup berbelanja besar untuk dapatkan nombor satu digit dari negeri Johor yang biasanya bernilai ratusan ribu ringgit.”Manakala bagi beberapa negeri seperti Selangor dan Perak, agensi-agensi kerajaan dan kerajaan negeri membuat tempahan awal kepada siri-siri nombor pendaftaran yang ingin digunakan pada kenderaan-kenderaan rasmi masing-masing.“Bagaimana sistem untuk mendapatkan nombor pendaftaran kenderaan untuk mereka ini, saya tak pasti.“Mungkin mereka sudah membuat tempahan awal dengan membayar bayaran minimum bidaan supaya tiada siapa boleh membida nombor-nombor tersebut,” kata Choy.Selain itu, individu yang menjadi pengumpul tegar dan peminat siri-siri pangkal huruf dan nombor khas turut menyumbang kepada bilangan yang ramai.Katanya golongan-golongan ini sanggup mengeluarkan belanja besar untuk dapatkan kombinasi nama dan nombor yang terbaik dalam pasaran memandangkan setiap kombinasi mempunyai populariti yang berbeza.“Ada segelintir huruf dan nombor ini boleh dijadikan nama ataupun ada makna-makna dia. Jadi, mereka (pembeli) sanggup berbelanja besar.”Dengan mengambil contoh, siri nombor pendaftaran kenderaan “TCM” yang baru sahaja selesai mendapat sambutan yang amat menggalakkan khususnya dalam kaum Cina kerana kombinasi huruf tersebut boleh membawa makna nama pembeli seperti Tan Chin Meng (TCM).Tidak dilupakan juga, segelintir pihak yang dikenali sebagai ejen jual nombor plat kenderaan turut menjadi pembida tegar dalam sistem JPJeBid.Mereka ini akan membida dan membeli nombor-nombor pendaftaran kenderaan yang menarik, kemudiannya dijual semula dengan harga yang lebih tinggi.“Pembeli-pembeli yang terlepas tempoh bidaan akan cari ejen untuk dapatkan nombor-nombor yang mereka mahu.“Selepas itu, mereka kena bayar lebih sikit memandangkan ejen sudah dahulukan duit dan masa mereka untuk dapatkan nombor tersebut,” kata Choy.Sebelum ini, MalaysiaNow melaporkan keghairahan pembida untuk memiliki nombor idaman masing-masing berkurangan apabila pelayan atau server bagi aplikasi JPJeBid tidak dapat menampung jumlah pengguna yang ramai.Meskipun sudah mendapat kritikan dan aduan secara meluas di media sosial, Jabatan Pengangkutan Jalan (JPJ) dilihat masih belum mengatasi permasalahan tersebut.MalaysiaNow masih menunggu maklum balas dan respons dari JPJ berhubung dakwaan berkenaan.Sanggup berhutangBercerita lebih lanjut, Choy berkata trend membida nombor pendaftaran kenderaan berlaku dalam semua jenis kaum dan peringkat umur muda dan tua.Pengguna internet merungut mengenai platform JPJeBid yang digunakan bagi membida nombor pendaftaran kereta idaman mereka.Masing-masing dilihat mempunyai pemikiran dan citarasa yang berbeza apabila bercakap tentang huruf dan nombor idaman.“Kalau dulu, orang Cina memang tak akan minat nombor empat sebab bawa maksud mati. Sekarang, anak-anak muda sangat suka sebab nombor itu kelihatan macam anda duduk bersilang kaki seperti seorang bos.“Jadi, nombor empat sangat laku untuk dibida,” katanya sambil menambah nombor yang paling tidak digemari oleh semua orang adalah nombor 8481 kerana kelihatan seperti perkataan “BABI” apabila disusun.Sementara itu, seorang pesara anggota JPJ yang mahu dikenali sebagai Rosli dari Seremban, Negeri Sembilan berkata dirinya aktif menjadi ejen jualan nombor pendaftaran kenderaan sejak berkhidmat di dalam jabatan tersebut.Ketika dalam perkhidmatan, dia akan membuat hebahan kepada kenalan tentang siri nombor dan huruf terbaru untuk dibida.Ketika itu, sistem bidaan masih dibuat secara manual di kaunter-kaunter JPJ.Selepas bersara pada tahun 2017, dia menjadi pembida dan membeli nombor-nombor yang menarik untuk dijual kepada orang yang berminat.Malah, dia turut menawarkan perkhidmatan “buru nombor plat” dengan kadar upah serendah RM500.“Ada pembeli nak beli nombor-nombor pendaftaran yang lama sebab ada nilai-nilai sentimental dalam hidup mereka. Saya pernah dapat pelanggan cari huruf RF diikuti empat digit akhir yang merupakan nombor badannya dalam PDRM.“Saya jumpa nombor itu kerana semakan dalam sistem mendapati ianya sudah didaftarkan. Pemilik asal jual dengan harga RM11,000 kepada pesara pegawai polis itu,” katanya kepada MalaysiaNow.Mengulas lanjut, Rosli berkata dia sudah mengendalikan banyak permintaan pelanggan yang mempunyai pelbagai karenah termasuk macam-macam cerita suka dan duka.Sebagai contoh, sepasang kawan zaman persekolahan dapat dijejaki dengan mengesan lokasi pendaftaran nombor pendaftaran kenderaan.Tetapi, lebih mengejutkan Rosli apabila beberapa pelanggannya mengakui terpaksa berhutang dengan ceti haram sehingga menjadi buruan kumpulan-kumpulan penjenayah.Katanya, mereka ini terdiri daripada pelanggan dari kaum Melayu yang tidak mempunyai sistem kewangan stabil namun berdegil untuk membayar nombor idaman dengan harga yang tinggi.“Satu kes yang saya dapat apabila pelanggan minta saya jual semula nombor mereka untuk bayar hutang.“Ada kes yang saya sendiri dihubungi pihak Ah Long bertanyakan alamat mereka bekerja sedangkan saya tidak kenal mereka. Urusan jual beli semuanya dalam WhatsApp sahaja.”Menurut Rosli, disebabkan proses membeli dan membida nombor pendaftaran kenderaan tidak memerlukan syarat-syarat seperti dokumen bank, penyata gaji dan surat tawaran kerja menyebabkan pasaran tersebut dibuka secara meluas.“Bila mereka ini tidak bijak untuk membuat bidaan dan keputusan, akhirnya memakan diri dan membawa kerugian.”